pythainlp/thai-wiki-dataset-v4 huggingface dataset:
กมล สุโกศล แคลปป์

กมล สุโกศล แคลปป์ (สุกี้) เกิดเมื่อวันที่ 1 พฤศจิกายน พ.ศ. 2512 เป็นนักดนตรีชาวไทย นักกีตาร์วงพรู และเป็นหนึ่งในผู้ก่อตั้งเบเกอรี่มิวสิก และเลิฟอีส
ประวัติ.
กมล สุโกศล แคลปป์ เป็น บุตรคนที่สามของ กมลา สุโกศล กับ Terrence H. Clapp ชื่อ "กมล" ตั้งตามชื่อของคุณตา คือ กมล สุโกศล นักธุรกิจผู้ก่อตั้งกลุ่มธุรกิจ"กมล สุโกศล" ศึกษาระดับปริญญาตรีสาขา Liberal Art เอกปรัชญา จาก Music Technology New York University U.S.A. และเรียนเสริมด้าน sound engineer ที่ นิวยอร์ก เริ่มทำงานห้องอัดที่อเมริกา กลับมาก่อตั้งค่ายเพลง เบเกอรี่มิวสิก ร่วมกับ บอย โกสิยพงษ์ สมเกียรติ อริยชัยพาณิชย์ และสาลินี ปันยารชุน ต่อมาเกิดวิกฤตเศรษฐกิจจะกดดันให้ต้องเปิดให้ BMG (Bertelsmann Music Group) เข้ามาร่วมทุน และต่อมาปลายปี 2547 โซนี่เข้าซื้อกิจการของ BMG ทั่วโลกรวมถึงในไทย นั่นทำให้ Bakery กลายเป็นสังกัดย่อยของโซนี่ บีเอ็มจี กมลจึงลาออกจากเบเกอรี่ มาตั้งค่ายเพลงใหมชื่อเลิฟอีส
กมลทำรายการที่ชื่อว่า "ซิ่งล่าฝันปี 1" เป็นเรียลลิตี้โชว์ที่เดินทางไปยังประเทศต่าง ๆ ด้วยมอเตอร์ไซค์ และจากเสียงตอบรับที่ดีจึงมี รายการ"ดรีมเชสเซอร์ ซิ่งล่าฝันปีที่ 2" ออกฉายที่ช่อง 3 เดือนมิถุนายน พ.ศ. 2551
ทางด้านชีวิตส่วนตัว กมล สุโกศล แคลปป์ มีพี่สาว 2 คนชื่อ มาริสาและดารณี มีน้องชายคือ กฤษดา สุโกศล แคลปป์ มีลูกชาย 1 คนคือ ดีโน่ (เดชจุฑา วากเนอร์ แคลปป์) 
การกลับเข้าสู่วงการเพลง.
หลังห่างหายจากวงการเพลงไปนานถึง 9 ปี โดยสุกี้ กลับมาสู่วงการเพลงอีกครั้งพร้อมโปรเจ็กต์ยักษ์ MONKEY DISCO BOY (มังกี้ ดิสโก้ บอย) หรือ M.D.B คว้าศิลปินแถวหน้าของเมืองไทยมาร่วมกันปฏิวัติวงการเพลงไทย แนวเพลงดิสโก้หรืออีดีเอ็ม (Electronics Dance Music) ซึ่งเริ่มต้นด้วยจุดกำเนิดของมังกี้ดิสโก้บอย มนุษย์จากดาวเรฟ (Rave) ที่มีรูปร่างหน้าตาคล้ายลิง ออกแบบโดย อเล็กซ์ เฟส ศิลปินกราฟฟิตี้ชื่อดัง มีความพิเศษตรงที่มนุษย์จากดาวดวงนี้จะมีดนตรีอีดีเอ็มเป็นพลังชีวิต คลอดผลงานใหม่ในนามค่ายเลเซอร์เฟส ภายใต้การดูแลของวอร์เนอร์มิวสิค ไทยแลนด์
สำหรับในโปรเจ็กต์ MONKEY DISCO BOY มีศิลปินมากมายภายในโปรเจกต์ ได้แก่ ธนชัย อุชชิน (ป๊อด โมเดิร์นด็อก), อภิวัชร์ เอื้อถาวรสุข (แสตมป์), กษิดิศ สำเนียง (จีน), บุรินทร์ บุญวิสุทธิ์, ชลาทิศ ตันติวุฒิ (เบน), กฤษดา สุโกศล แคลปป์ (น้อย วงพรู), ริค วชิรปิลันธิ์ (ริค), เซาท์ไซด์ (วงดนตรี), สุวีระ บุญรอด (คิว วงฟลัวร์) และศิลปินน้องใหม่ไฟแรงที่แจ้งเกิดจากโซเซี่ยลเน็ตเวิร์ค "บูม บูม แคช" (Boom Boom Cash)
โดยสุกี้ใช้เวลาทั้งหมด 14 เดือนเพื่อสร้างสรรค์เพลงออกมา 24 เพลง จาก 24 เลือกเพลง 9 เพลงเท่านั้นเข้ามาในโปรเจกต์
ทวีตเตอร์

ทวีตเตอร์  เป็นลำโพงชนิดหนึ่งที่ออกแบบไว้สำหรับเสียงที่ความถี่สูง ซึ่งมีความถี่จาก 2,000 - 20,000 เฮิตช์ ซึ่งเป็นความถี่สูงสุดที่มนุษย์สามารถได้ยิน คำว่าทวีตเตอร์มาจากเสียงของนกทวีตเตอร์ที่มีความถี่สูง ซึ่งตรงข้ามกับวูฟเฟอร์ที่เป็นเสียงความถี่ต่ำจากเสียงของสุนัข จากเสียง วูฟ วูฟ
พระราชวังเซนต์เจมส์

พระราชวังเซนต์เจมส์ (ภาษาอังกฤษ: St. James’s Palace) เป็นพระราชวังที่เก่าแก่ที่สุดพระราชวังหนึ่งในกรุงลอนดอนในสหราชอาณาจักร สร้างโดยสมเด็จพระเจ้าเฮนรีที่ 8บนที่เดิมเป็นโรงพยาบาลคนโรคเรื้อนที่อุทิศให้แก่นักบุญเจมส์ ลูกของอัลเฟียส ซึ่งเป็นชื่อที่พระราชวังและอุทยานตั้งตาม โรงพยาบาลถูกยุบเลิกเมื่อปี ค.ศ. 1532. พระราชวังใหม่มีความสำคัญเป็นลำดับสองรองจากพระราชวังไวท์ฮอลในความสนพระทัยของพระเจ้าเฮนรีที่ 8 ตัววังสร้างด้วยอิฐแดงเป็นสถาปัตยกรรมแบบทิวดอร์รอบลานสี่ลาน Gatehouse ทางด้านเหนือยังคงอยู่พร้อมด้วยหอแปดเหลื่ยม เมื่อพระราชวังไวท์ฮอลถูกทำลายจากไฟไหม้ พระราชวังเซนต์เจมส์กลายเป็นที่ประทับทางการของราชวงศ์อังกฤษตั้งแต่ปี ค.ศ. 1698 และใช้เป็นที่ทรงว่าราชการของพระมหากษัตริย์มาจนถึงทุกวันนี้
สมเด็จพระราชินีนาถแมรี สิ้นพระชนม์ในพระราชวัง หัวใจและเครื่องในของพระองค์ถูกฝังไว้ภายในโบสถ์หลวงภายในพระราชวัง สมเด็จพระราชินีนาถเอลิซาเบธที่ 1 บรรทมที่นี่คืนหนึ่งระหว่างที่ทรงรอกองทัพเรือสเปนที่ล่องขึ้นมาทางช่องแคบอังกฤษ สมเด็จพระเจ้าชาร์ลส์ที่ 1 บรรทมที่พระราชวังเซนต์เจมส์คืนก่อนที่จะทรงถูกสำเร็จโทษในปี ค.ศ. 1649 โอลิเวอร์ ครอมเวลล์เปลื่ยนพระราชวังเป็นค่ายทหารระหว่างสมัยสาธารณรัฐอังกฤษ สมเด็จพระเจ้าชาร์ลส์ที่ 2 พระราชโอรสของพระเจ้าชาร์ลส์ที่ 1 เปลี่ยนกลับคืนมาเป็นพระราชวังและทรงวางผังอุทยานเซนต์เจมส์
ชญาดา ลิ่วเฉลิมวงศ์

ชญาดา เศวตนันทน์ (สกุลเดิม ลิ่วเฉลิมวงศ์; เกิด 20 มิถุนายน พ.ศ. 2518) ชื่อเล่น โบ เป็นพิธีกรหญิงชาวไทย โดยเป็นพิธีกรรายการแฟ้บทีวี และเป็นอดีตพิธีกรรายการตีสิบ
ประวัติ.
ชญาดา เศวตนันทน์ เป็นบุตรคนที่สองจากทั้งหมดสามคนของอาคม ลิ่วเฉลิมวงศ์ กับหม่อมราชวงศ์สิริญาดา วรวรรณ (นามเดิม สิริมาดา) ธิดาคนเล็กในพันตำรวจโท หม่อมเจ้าหัชชากร วรวรรณ กับหม่อมสมหทัย (สกุลเดิม เสนีเศรษฐ) มีพี่สาวและน้องสาวร่วมบิดามารดาคือ จณิสตา และสุนุชดา ลิ่วเฉลิมวงศ์ และมีน้องต่างบิดาอีกสองคนคือ ชวิทย์ และฐนุชดี เสรีวัฒโนภาส สำเร็จการศึกษาจากโรงเรียนเซนต์โยเซฟคอนเวนต์ และโรงเรียนเตรียมอุดมศึกษา ก่อนเดินทางไปศึกษาต่อจนจบปริญญาโท 
ชญาดาสมรสครั้งแรกกับเกริกพล มัสยวานิช นักแสดงชาวไทย เมื่อวันที่ 4 กันยายน พ.ศ. 2545 ทั้งสองมีบุตรชายด้วยกันหนึ่งคนชื่อ อชิรวัตติ์ มัสยวานิช แต่ต่อมาเธอได้แยกกันอยู่กับเกริกพลเป็นเวลา 2 ปี และหย่ากันเมื่อวันที่ 14 มีนาคม พ.ศ. 2551 หลังจากนั้นเธอได้คบหากับกรุณพล เทียนสุวรรณ ที่เป็นนักแสดง ภายหลังได้เลิกรากัน ต่อมาชญาดาสมรสครั้งที่สองกับร้อยเอกกฤชพล เศวตนันทน์ เมื่อวันที่ 27 พฤศจิกายน พ.ศ. 2558
ภูวดล ทรงประเสริฐ

ศาสตราจารย์ ภูวดล ทรงประเสริฐ (เกิด 21 มกราคม พ.ศ. 2493 - ที่อำเภอฉวาง จังหวัดนครศรีธรรมราช) ศาสตราจารย์ระดับ 10 ประจำภาควิชาประวัติศาสตร์ คณะสังคมศาสตร์ มหาวิทยาลัยเกษตรศาสตร์ 
เคยเป็นรองหัวหน้าภาควิชาประวัติศาสตร์ คณะสังคมศาสตร์ มหาวิทยาลัยเกษตรศาสตร์ ในเดือนธันวาคมปี พ.ศ. 2550 ถึง พฤศจิกายน ปี พ.ศ. 2554
ปัจจุบัน เกษียณอายุราชการแล้ว
ภูวดล ทรงประเสริฐ เกิดที่ตำบลจันดี อำเภอฉวาง จังหวัดนครศรีธรรมราช เข้าศึกษาระดับชั้นมัธยมศึกษาที่ โรงเรียนวัดสุทธิวราราม ปริญญาตรีและโทด้าน ประวัติศาสตร์ จากคณะอักษรศาสตร์ จุฬาลงกรณ์มหาวิทยาลัย ปริญญาเอก ด้านประวัติศาสตร์ จากมหาวิทยาลัยมอนาช ประเทศออสเตรเลีย
ภูวดล ทรงประเสริฐ เป็นผู้ที่เคลื่อนไหวทางด้านสังคมและการเมืองมาโดยตลอด ตั้งแต่ปี พ.ศ. 2512 ขณะเรียนอยู่ปี 2 คณะอักษรศาสตร์ จุฬาลงกรณ์มหาวิทยาลัย เป็นนักวิชาการที่เชี่ยวชาญโดยเฉพาะทางด้านประวัติศาสตร์จีนและประวัติศาสตร์เอเชียตะวันออกเฉียงใต้ เคยเขียนหนังสือเกี่ยวกับชาวจีนโพ้นทะเลหลายเล่ม เช่น "ชาวจีนโพ้นทะเลในเอเชียตะวันออกเฉียงใต้" ในปี พ.ศ. 2546 เป็นต้น และเป็นบุคคลแรกในประเทศไทยที่สอนวิชาประวัติศาสตร์เกาหลี
เป็นหนึ่งในนักวิชาการที่เข้าร่วมชุมนุมขับไล่ พ.ต.ท.ทักษิณ ชินวัตร
และเป็นขาประจำบนเวทีพันธมิตรประชาชนเพื่อประชาธิปไตยในการชุมนุมเมื่อปี พ.ศ. 2551 โดยเป็นที่ชื่นชอบอย่างมากของผู้ชุมนุม เพราะมีลีลาการปราศรัยที่เผ็ดร้อนและมีข้อมูลเชิงลึก แต่หลายครั้งก็เต็มไปด้วยอารมณ์และคำหยาบ จนกระทั่งหลังการปราศรัยเสร็จในคืนวันที่ 13 ตุลาคม พ.ศ. 2551 พล.ต.จำลอง ศรีเมือง หนึ่งในแกนนำของกลุ่มพันธมิตรฯได้ขึ้นเวทีไปตำหนิ และหลังจากนั้น ศ.ดร.ภูวดลก็มิได้ขึ้นเวทีของทางกลุ่มพันธมิตรฯอีกเลย แม้จะมีเสียงเรียกร้องจากผู้ชุมนุมก็ตาม
งานวิจัยที่สำคัญของอาจารย์ช่วยสร้างความรู้ความเข้าใจบทบาทของจีนโพ้นทะเลต่อการพัฒนาเศรษฐกิจและสังคมไทย ทุนจีนต่อการพัฒนาเศรษฐกิจดีบุกและยางพาราในภาคใต้ของประเทศไทย
คณะรัฐมนตรีไทย

คณะรัฐมนตรีไทยเป็นคณะบุคคลที่ทำหน้าที่บริหารราชการแผ่นดินในราชอาณาจักรไทย คณะรัฐมนตรีเป็นกลุ่มบุคคลหลักที่ขับเคลื่อนส่วนราชการต่าง ๆ ของรัฐบาลไทย สมาชิกของคณะรัฐมนตรีนั้นจะได้รับการเสนอชื่อโดยนายกรัฐมนตรีและได้รับการแต่งตั้งอย่างเป็นทางการโดยพระมหากษัตริย์ไทยซึ่งประกอบไปด้วย รองนายกรัฐมนตรี และรัฐมนตรีประจำกระทรวงต่าง ๆ โดยมีนายกรัฐมนตรีเป็นหัวหน้าคณะรัฐบาล
คณะรัฐมนตรีไทยนั้นมีขึ้นครั้งแรกหลังจากการเปลี่ยนแปลงการปกครองเป็นระบอบประชาธิปไตยตามพระราชบัญญัติธรรมนูญการปกครองแผ่นดินสยามชั่วคราว พุทธศักราช 2475 ซึ่งในขณะนั้นเรียกว่าคณะกรรมการราษฎร และหลังจากมีการประกาศใช้รัฐธรรมนูญแห่งราชอาณาจักรไทย พุทธศักราช พ.ศ. 2475 จึงเปลี่ยนมาเรียกว่าคณะรัฐมนตรี และได้ใช้ชื่อนี้มาจนถึงปัจจุบัน
จำนวนรัฐมนตรีเป็นไปตามรัฐธรรมนูญที่ใช้บังคับอยู่ขณะนั้น รัฐธรรมนูญฉบับปัจจุบัน คือ รัฐธรรมนูญแห่งราชอาณาจักรไทย พุทธศักราช 2560 กำหนดให้คณะรัฐมนตรีมีรัฐมนตรีได้ไม่เกิน 35 คนรวมนายกรัฐมนตรีอีก 1 คนเป็น 36 คน
คุณสมบัติและการปฏิบัติหน้าที่.
รัฐธรรมนูญแห่งราชอาณาจักรไทย พุทธศักราช 2560 ได้กำหนดคุณสมบัติและการปฏิบัติหน้าที่ของคณะรัฐมนตรีไว้ดังนี้
คุณสมบัติ.
ในมาตรา 160 ได้กำหนดคุณสมบัติของคณะรัฐมนตรีไว้ดังนี้
การปฏิบัติหน้าที่.
พระมหากษัตริย์ทรงแต่งตั้งนายกรัฐมนตรีคนหนึ่งตามมติของรัฐสภา และรัฐมนตรีอื่นอีกไม่เกิน 35 คนตามที่นายกรัฐมนตรีถวายคำแนะนำ ก่อนเข้ารับหน้าที่ รัฐมนตรีต้องถวายสัตย์ปฏิญาณต่อพระมหากษัตริย์ด้วยถ้อยคำดังต่อไปนี้
<templatestyles src="แม่แบบ:คำพูด/style.css" />ข้าพระพุทธเจ้า (ชื่อผู้ปฏิญาณ) ขอถวายสัตย์ปฏิญาณว่า ข้าพระพุทธเจ้าจะจงรักภักดีต่อพระมหากษัตริย์และจะปฏิบัติหน้าที่ด้วยความซื่อสัตย์สุจริต เพื่อประโยชน์ของประเทศและประชาชน ทั้งจะรักษาไว้และปฏิบัติตามซึ่งรัฐธรรมนูญแห่งราชอาณาจักรไทยทุกประการตามรัฐธรรมนูญฉบับปัจจุบัน มาตรา 161
คณะรัฐมนตรีมีหน้าที่บริหารราชการแผ่นดินตามรัฐธรรมนูญฉบับปัจจุบัน มาตรา 162 และมีสิทธิเข้าร่วมประชุมชี้แจงแสดงความคิดเห็นในที่กำหนดได้ตามรัฐธรรมนูญฉบับปัจจุบัน มาตรา 163
คณะรัฐมนตรีปัจจุบัน.
รายนามนายกรัฐมนตรีและรัฐมนตรี ข้อมูลเมื่อ 30 สิงหาคม พ.ศ. 2568
แพทองธาร ชินวัตร นายกรัฐมนตรี ถูกศาลรัฐธรรมนูญวินิฉัยให้พ้นจากความเป็นรัฐมนตรี (นายกรัฐมนตรี) ในวันที่ 29 สิงหาคม พ.ศ. 2568 โดยมีผลย้อนหลังตั้งแต่วันที่สั่งให้หยุดปฏิบัติหน้าที่ (1 กรกฎาคม พ.ศ. 2568) ทำให้คณะรัฐมนตรีพ้นจากตำแหน่ง ทั้งคณะ แต่คณะรัฐมนตรีทั้งหมด (ยกเว้นแพทองธาร) จะยังคงเป็น รัฐบาลรักษาการ จนกว่าคณะรัฐมนตรีชุดใหม่ จะได้รับโปรดเกล้าฯ ถวายสัตย์ฯ และแถลงนโยบายต่อสภาผู้แทนราษฎร เสร็จสิ้น 
โดย 30 สิงหาคม พ.ศ. 2568 คณะรัฐมนตรีรักษาการ มีมติให้ ภูมิธรรม เวชยชัย รักษาการรองนายกรัฐมนตรี และรักษาการรัฐมนตรีว่าการกระทรวงมหาดไทย เป็นผู้ปฏิบัติหน้าที่แทนนายกรัฐมนตรี(รักษาการ) และให้ พรหมินทร์ เลิศสุริย์เดช เป็นเลขาธิการนายกรัฐมนตรี มีอำนาจเต็มในการบริหารราชการบ้านเมือง แต่จะไม่ดำเนินนโยบายซึ่งมีผลผูกพัน คณะรัฐมนตรี ชุดใหม่
เคหาสน์ดาว

เคหาสน์ดาว เป็นละครโทรทัศน์ไทยของเอ็กแซ็กท์ ที่ออกอากาศในปี พ.ศ. 2535-2536 และเป็นการพบกันอีกครั้ง ของคู่พระนางจากละครเรื่อง รักในรอยแค้น คือ ศักดิ์สิทธิ์ แท่งทอง และ นุสบา วานิชอังกูร โดยเป็นเรื่องราวของ "คุณเขียว" หนุ่มสถาปนิกจากรั้วศิลปากรที่มีบุคลิกซื่อ ๆ มองโลกในแง่ดี และไม่เป็นพิษเป็นภัยกับใคร ที่ต้องมารับหน้าที่ออกแบบบ้านให้ "คุณจ๋อม" อาจารย์สาวของคณะมนุษยศาสตร์ มหาวิทยาลัยเกษตรศาสตร์ที่มีความตั้งใจแน่วแน่ที่จะสร้างบ้านของตนเองเพื่อแม่และน้องสาว จากความฝันของคุณจ๋อม ทำให้ได้มารู้จักกับ คุณเขียว และความสัมพันธ์ของคนทั้งคู่ได้ก่อตัวขึ้นเรื่อย ๆ จนกลายเป็นความรัก 
ละครเรื่องนี้ มีเนื้อหาเบา ๆ สนุกสนาน แต่แฝงไว้ด้วยแง่คิดเล็ก ๆ น้อย ๆ เคหาสน์ดาว สร้างจากบทประพันธ์ของ วาณิช จรุงกิจอนันต์ บทโทรทัศน์ ทองขาว ทวีปรังษีนุกูล, สรรเสริญ สันติวงศ์ และ กำกับการแสดงโดย สุพล วิเชียรฉาย ก่อนหน้านี้เคยมีการสร้างเป็นภาพยนตร์ไทยโดย ศุภักษร ฉายในปี พ.ศ. 2530 นำแสดงโดย สมประสงค์ สิงหวนวัฒน์, อนุสรา จันทรังษี, อภิศักดิ์ เจตสมมา, ศริญญา บุญยงค์ และ สุริวิภา กุลตังค์วัฒนา 
และในปี พ.ศ. 2558 ได้นำกลับมาสร้างใหม่อีกครั้ง นำแสดงโดย ชัยพล จูเลี่ยน พูพาร์ต, จินตนัดดา ลัมะกานนท์, วรเวช ดานุวงศ์, อรจิรา กุลดิลก, กรณ์ภัสสร ด้วยเศียรเกล้า, อัครัฐ นิมิตรชัย
ละครโทรทัศน์ พ.ศ. 2558.
ใน พ.ศ. 2557 เอ็กแซ็กท์ - ซีเนริโอ และ บริษัท อู่ข้าวอู่น้ำ ภาพยนตร์ จำกัด ได้นำบทประพันธ์เรื่องนี้กลับมาสร้างเป็นละครโทรทัศน์ใหม่อีกครั้งโดยมีแผนออกอากาศให้ชมในปี พ.ศ. 2558 ทางช่องวัน
สร้างบทโทรทัศน์โดย ธนินทร อุชุภาพ, ทีมไรท์เตอร์แลป, คิมหันต์ กาญจนสมใจ, วิลาสินี เรืองประจวบกุล, รัชฏ์ภูมิ บุญบัญชาโชค, วรกร วีระกุล, มนชยา พานิชสาส์น และกำกับการแสดงโดย พันธุ์ธัมม์ ทองสังข์, กรัณย์ คุ้มอนุวงศ์ 
โดยออกอากาศทุกวันพุธ-พฤหัสบดี เวลา 20.15 น. ออกอากาศตั้งแต่ 14 มกราคม พ.ศ. 2558 - 4 มีนาคม พ.ศ. 2558 ทางช่องวัน
อาจารียา พรหมพฤกษ์

อาราดา (อาจารียา) พรหมพฤกษ์ (เกิด 23 กุมภาพันธ์ พ.ศ. 2529) ชื่อเล่น หลิว นักร้องลูกทุ่งหญิงชาวไทย ซึ่งโด่งดังจากเพลง "สะใภ้นายก"
ประวัติ.
อาจารียา พรหมพฤกษ์ เกิดเมื่อวันอาทิตย์ที่ 23 กุมภาพันธ์ พ.ศ. 2529 ชื่อเล่น หลิว เป็นบุตรสาวเพียงคนเดียวของ นายณัฐพล มโนพฤกษ์ และนางอัจฉรา มโนพฤกษ์มีภูมิลำเนาอยู่ที่ อำเภอบ้านโฮ่ง จังหวัดลำพูน จบการศึกษาชั้นอนุบาลและประถมศึกษาจาก โรงเรียนเลาหจิตรวิทยา จังหวัดลำพูน มัธยมศึกษาปีที่ 1 – 5 ที่โรงเรียนบ้านแป้นพิทยาคม จังหวัดลำพูน มัธยมศึกษาปีที่ 6 โรงเรียนอุดมศึกษา กรุงเทพมหานคร 
ปริญญาตรี มหาวิทยาลัยสวนดุสิต ปัจจุบันจบการศึกษาระดับปริญญาโท สาขาวิชาพัฒนสังคมศาสตร์ คณะสังคมศาสตร์ มหาวิทยาลัยเกษตรศาสตร์ 
ได้เริ่มเข้าประกวดร้องเพลงตามสถานที่ต่างๆ ได้รับรางวัลชนะเลิศในการประกวดร้องเพลงของเอเวอร์เซ็นต์ ขณะกำลังศึกษาชั้นมัธยมศึกษาปีที่ 3 ต่อมาได้เป็นนักร้องนำของวง "No name" เป็นวงที่อยู่ทางภาคเหนือ ซึ่งมี อาจารย์สุรกิต กิติศักดิ์ (อ.ป๋ง) เป็นหัวหน้าวง และเป็นผู้ชักชวนเธอเข้าสู่วงการเพลงลูกทุ่ง และได้เข้าเป็นนักร้องในสังกัดค่ายเพลง "บริษัท ยู ทู เรคคอร์ด จำกัด" ของ นายพนม ทันสมัย หรือ "ปอนด์" โดยออกอัลบั้มชุดแรก ชื่ออัลบั้ม "บุษบาแดนเซอร์" และมีผลงานออกมาอย่างต่อเนื่อง จนถึงปี 2553 ได้เป็นนักร้องสังกัดค่ายเพลง "บริษัท มิวสิก ดี เอนเตอร์เทนเมนต์ จำกัด" โดยอัลบั้มล่าสุด ชื่ออัลบั้ม "แมงมุม"
ปัจจุบันได้ประกอบธุรกิจมินิมาร์ท ในสถานีบริการน้ำมันคาลเท็กซ์ สาขา รามอินทรา กม. 6 เป็นธุรกิจเสริม
พิธีกร.
 โทรทัศน์ 
 ออนไลน์
ลูอิส แคร์รอล

ชาลส์ ลัตวิดจ์ ดอดจ์สัน (27 มกราคม ค.ศ. 1832 - 14 มกราคม ค.ศ. 1898) หรือที่ผู้คนรู้จักกันในนามปากกา ลูอิส แคร์รอล  เป็นนักเขียนนวนิยาย กวี นักคณิตศาสตร์ และช่างภาพชาวอังกฤษ ผลงานเด่นที่สร้างชื่อเสียงให้กับเขาคือ "อลิซท่องแดนมหัศจรรย์" (1865) และภาคต่อที่ชื่อ "อลิซในเมืองกระจก" (1871) จุดเด่นในวรรณกรรมของเขาคือการเล่นคำ ตรรกะ และจินตนิมิต นอกจากนี้ยังมีผลงานอื่นอีก เช่น "แจ็บเบอร์ว็อกกี" (1871) และ "เดอะฮันทิงออฟเดอะสนาร์ค" (1876) ซึ่งทั้งหมดเป็นวรรณกรรมแนว "วรรณกรรมไร้สาระ"
ผบงานของลูอิส แคร์รอลเป็นที่ชื่นชอบของเด็ก ๆ และยิ่งกว่านั้นงานเขียนของเขาได้ฝังลึกเข้าไปในวัฒนธรรมสมัยนิยม และมีอิทธิพลโดยตรงกับนักเขียนจำนวนมากในเวลาถัดมา 
ผลงานและชีวิตของชาลส์ ลัตวิดจ์ ดอดจ์สัน ได้รับความสนใจอย่างมากในหลายประเทศทั้ง อเมริกาเหนือ ญี่ปุ่น สหราชอาณาจักร และนิวซีแลนด์
ประชาคมแอนดีส

ประชาคมแอนดีส (ย่อว่า CAN) เดิมคือกติกาสัญญาแอนดีส  ใน ค.ศ. 1969 เป็นสหภาพศุลกากรประกอบด้วยประเทศโบลิเวีย โคลอมเบีย เอกวาดอร์ และเปรูในทวีปอเมริกาใต้ มีสำนักงานใหญ่ตั้งอยู่ในกรุงลิมา ประเทศเปรู
นายา

นายา หรือ วาสนา เคนแมน น้องสาวของนักเขียนนามปากกา กฤษณา อโศกสิน ศิลปินแห่งชาติสาขาวรรณศิลป์ นายาจบการศึกษาอักษรศาสตรบัณฑิต (เกียรตินิยม) ครุศาสตรบัณฑิต จากจุฬาลงกรณ์มหาวิทยาลัย มหาบัณฑิตในสาขาวิชาภาษาอังกฤษ มหาวิทยาลัย Columbia University , New York (ทุน Fulbright) นายาเป็นอดีตอาจารย์สอนภาษาอังกฤษที่แผนกภาษาอังกฤษ คณะอักษรศาสตร์ จุฬาลงกรณ์มหาวิทยาลัย และสอนวิชาคำประพันธ์ให้แผนกภาษาไทยด้วย
นายาสมรสเมื่อ พ.ศ. 2508 สามปีภายหลังย้ายไปอยู่สหรัฐอเมริกากับสามีจึงจบมหาบัณฑิตในสาขาวิชามานุษยวิทยา มหาวิทยาลัยเท็กซัส ออสติน นายาย้ายติดตามสามีไปอยู่หลายประเทศ และเป็นอาจารย์สอนตามวิทยาลัย และมหาวิทยาลัยหลายแห่งและหลายประเทศ สอนวิชาภาษาอังกฤษ วิชามานุษยวิทยาและสังคมวิทยาแก่นักศึกษาอเมริกัน ได้ตำแหน่งผู้เชี่ยวชาญในการเขียนตำรา (Writing Consultant) (ปี 2519-2520) ที่ The Free University of Iran ซึ่งพระเจ้าชาห์ทรงสถาปนาขึ้น ณ กรุงเตห์ราน ประเทศอิหร่าน
ตำแหน่งสุดท้ายของนายาในฐานะผู้สอนคือ ศาสตราจารย์ของแผนก General Education ที่วิทยาลัย De Vry Institute of Technology เมืองฟินิกส์ รัฐแอริโซนาเป็นเวลา 14 ปี ก่อนจะลาออกจากการสอนเพื่อเขียนหนังสือและทำงานอดิเรกอื่นๆ
“นายา” (และอีกนามปากกาหนึ่ง “อาจารย์ Wanda”) เป็นนักเขียนรางวัลนราธิปพงศ์ประพันธ์ปีพุทธศักราช 2560 ซึ่งสมาคมนักเขียนแห่งประเทศไทยได้มอบให้ ณ วันที่ 20 มกราคม พุทธศักราช 2561 โดยมีคำจารึกว่า “ในฐานะผู้สร้างสรรค์ผลงานอันทรงคุณค่าแก่วงวรรณกรรมไทยมาเป็นเวลานาน ต่อเนื่อง และเป็นที่นิยมยกย่องอย่างกว้างขวาง”
ตะวันตัดบูรพา

ตะวันตัดบูรพา เป็นละครโทรทัศน์แนวดราม่าแอ็คชั่น สร้างโดย บริษัท เอ็กแซ็กท์ จำกัด สร้างจากเค้าโครงเรื่องโดย นิพนธ์ ผิวเณร และประโยชน์ สุขศรีเจริญสุข เป็นเรื่องราวของสองพี่น้องที่มีความขัดแย้งในเรื่องของหน้าที่และความถูกต้อง ถูกนำไปสร้างเป็นละครโทรทัศน์ 2 ครั้ง ในปี พ.ศ. 2544 (ช่อง 5) และ พ.ศ. 2558 (ช่องวัน) ฉบับหลังใช้วิธีดำเนินเรื่องคล้ายภาพยนตร์ มีการปรับให้เข้ากับยุคสมัยปัจจุบันมากขึ้น
เด็นยูลุกแอตมี

"เด็นยูลุกแอดมี"  คือเพลงประกอบภาพยนตร์เรื่องบุรุษสองศตวรรษ ในความเป็นจริงแล้ว ซิงเกิลนี้จะออกจำหน่ายเป็นซิงเกิลที่ 2 ของเซลีน ดิออนจากอัลบั้ม "ออลเดอะเวย์... อะดิเคดออฟซอง" ในวันที่ 11 ธันวาคม พ.ศ. 2542
"เด็นยูลุกแอดมี" เป็นผลงานการประพันธ์ของเจมส์ ฮอร์เนอร์ และวิลล์ เจนนิงส์ ผู้ประพันธ์เพลง "มายฮาร์ตวิลโกออน" 
แต่โชคไม่ดีที่ภาพยนตร์เรื่องบุรุษสองศตวรรษ ซึ่งกำหนดออกแพร่ภาพวันที่ 13 ธันวาคม พ.ศ. 2542 และนำแสดงโดย โรบิน วิลเลียมส์ เกิดไม่ประสบความสำเร็จดังคาด ทำให้ซิงเกิลนี้งดออกจำหน่าย แล้วออกเพลง "แดตส์เดอะเวย์อิตอิส" ซิงเกิลแทน เพลงดังกล่าวนี้ได้รับความนิยมอย่างแพร่หลายในขณะนั้นตราบจนบัดนี้ อย่างไรก็ตาม "เด็นยูลุดแอดมี" ก็ได้ออกเป็นซิงเกิลหน้าบีคู่กับ "ลีฟ (ฟอร์เดอะวันไอเลิฟ)", "เดอะเฟิสไทม์เอเวอร์ไอซอยัวร์เฟซ", "ไอว็อนท์ยูทูนีดมี"
ฉบับที่ใช้ประกอบภาพยนตร์ แตกต่างจากฉบับที่วางขายเล็กน้อย ฉบับแรกนั้นอำนวยเพลงโดยเจมส์ ฮอร์เนอร์ และไซมอน แฟรกเล็น ส่วนฉบับหลัง อำนวยเพลงโดย เดวิด ฟอสเตอร์ เจมส์ ฮอร์เนอร์ และไซมอน แฟรกเล็น 
มิวสิกวิดีโอเพลง "เด็นยูลุกแอดมี" อำนวยการสร้างโดยบิลลี วูดดรัฟฟ์ และออกเผยแพร่ราวปลายปี พ.ศ. 2542 และได้บรรจุลงในดีวีดี "ออลเดอะเวย์... อะดิเคดออฟซองแอนด์วิดีโอ" ที่จำหน่ายใน พ.ศ. 2544
ลิฟ (ฟอร์เดอะวันไอเลิฟ)

"ลิฟ (ฟอร์เดอะวันไอเลิฟ) "  คือซิงเกิลที่ 2 ของเซลีน ดิออนจากอัลบั้ม "ออลเดอะเวย์... อะดิเคดออฟซอง" ออกจำหน่ายเมื่อวันที่ 14 กุมภาพันธ์ พ.ศ. 2543 ในแคนาดาและบางประเทศในยุโรป 
"ลิฟ (ฟอร์เดอะวันไอเลิฟ)" เป็นเพลงที่ดัดแปลงมาจากเพลงภาษาฝรั่งเศส "วีฟวร์" ของ Noa และขับร้องใหม่อีกครั้งโดย Hélène Ségara ในงานดนตรีอาสนวิหารน็อทร์-ดามแห่งปารีส Richard Cocciante ประพันธ์เพลงนี้ และลุก ปลามงดง ประพันธ์เนื้อเพลง Will Jennings แปลคำร้องเป็นภาษาอังกฤษ (ผู้ประพันธ์คำร้องเพลง "มายฮาร์ตวิลโกออน") 
เซลีนแสดงเพลงนี้ในรายการโทรทัศน์ฝรั่งเศสและท้าย ปี พ.ศ. 2542 ในคอนเสิร์ตมิลลิเนียม (คอนเสิร์ตสุดท้ายของทัวร์คอนเสิร์ตเล็ตส์ทอล์กอะเบาท์เลิฟ) 
มิวสิกวิดีโอเพลง "ลิฟ (ฟอร์เดอะวันไอเลิฟ)" อำนวยการสร้างโดย Bille Woodruff แพร่ภาพเมื่อ พ.ศ. 2543 และบรรจุในดีวีดี "ออลเดอะเวย์... อะดิเคดออฟซองแอนด์วิดีโอ" 
ซิงเกิลนี้ขึ้นอันดับสูงสุดที่ 23 ในแคนาดา, 47 ในเบลเยี่ยม, 63 ในฝรั่งเศส, 82 ในสวิตเซอร์แลนด์ และ 89 ในเนเธอร์แลนด์ 
รูปแบบและรายชื่อเพลง.
 ซิงเกิลซีดี 2 เพลง - (ยุโรป) 
ซิงเกิลซีดี 3 เพลง - (ยุโรป)
แดตส์เดอะเวย์อิตอิส

"แดตส์เดอะเวย์อิตอิส"  คือซิงเกิลยอดนิยมของอัลบั้ม "ออลเดอะเวย์... อะดิเคดออฟซอง" ออกจำหน่ายเมื่อวันที่ 1 พฤศจิกายน พ.ศ. 2542 
"แดตส์เดอะเวย์อิตอิส" เป็นผลงานการประพันธ์และอำนวยการสร้างของโปรดิวเซอร์ชาวสวิตเซอร์แลนด์ Max Martin และ Kristian Lundin ผู้เคยทำงานร่วมกับวง เอ็นซิน, แบ็คสตรีท บอยส์ เซลีนเคยร้องเพลงร่วมกับเอ็นซิน ระหว่างรายกายโทรทัศน์พิเศษทางสถานีซีบีเอสในปี ค.ศ. 1999 และร้องเพลงนี้ใน "คอนเสิร์ตทัวร์เล็ตส์ทอล์กอะเบาต์เลิฟ" เซลีนยังร้องเพลงนี้ในหลายรายการโทรทัศน์ รวมถึงงานรับรางวัลบิลบอร์ดและยังร้องเพลงนี้ใน พ.ศ. 2544 ในโอกาสต่างๆกัน 
เพลงฉบับในอัลบั้มได้รวบรวมในอัลบั้ม "เดอะคอลเลคเตอส์ซีรีส์ ชุดที่ 1" และคลับรีมิกซ์ สร้างสรรค์โดยมีโทร ในซิงเกิลของบางประเทศได้รวมอยู่พร้อมกับเพลง "ไอเม็ตแอนแองเจิล (ออนคริสต์มาสเดย์)" 
มิวสิกวิดีโอ "แดตส์เดอะเวย์อิตอิส" อำนวยการสร้างโดย Liz Friedlander แพร่ภาพครั้งแรกเมื่อวันที่ 8 พฤศจิกายน พ.ศ. 2542 ช่องวีเอชวัน และได้รับการเสนอชื่อเข้าชิงรางวัลมัชมิวสิกวิดีโอ วิดีโอนี้ได้บรรจุในดีวีดี "ออลเดอะเวย์... อะดิเคดออฟซองแอนด์วิดีโอ"
เพลงนี้อยู่อันดับที่ 1 ในชาร์ตยูไนเต็ดเวิลด์กว่า 8 สัปดาห์ และอยู่อันดับ 1 ในชาร์ตเพลงร่วมสมัยของสหรัฐอเมริกา และแคนาดา "แดตส์เดอะเวย์อิตอิส" ขึ้นเป็น 1 ใน 20 เพลงยอดนิยมในที่อื่นๆอีกหลายที่ และเป็นซิงเกิลแอร์เพลของเซลีนซิงเกิลแรกและซิงเกิลเดียวที่ขึ้นชาร์ตบิลบอร์ด 100 ขึ้นอันดับสูงสุดที่ 6 (ที่ 2 ในชาร์ตบิลบอร์ด 100 แอร์เพล) ซิงเกิลทางการค้าได้ปล่อยมาภายหลังจากนั้น 9 เดือน เป็นดับเบิลเอไซด์คู่กับเพลง "ไอว็อนต์ยูทูนีดมี" (ที่ 62 ในชาร์ตยอดขายซิงเกิล) 
"แดตส์เดอะเวย์อิตอิส" ประสบความสำเร็จในสวีเดน (20,000 แผ่น, "พลาตตินัม") , ออสเตรเลีย (35,000 แผ่น, "โกลด์") , เบลเยี่ยม (25,000 แผ่น) , เยอรมนี (250,000 แผ่น) และฝรั่งเศส (157,000 แผ่น, "ซิลเวอร์") และมียอดขายกว่า 88,100 แผ่นในสหราชอาณาจักร และ 58,000 แผ่นใน สหรัฐอเมริกา
จากบิลบอร์ด "แดตส์เดอะเวย์อิตอิส" ได้รับ "BDS Certified Spin Award - 500,000 Spins" ในเดือนสิงหาคม พ.ศ. 2549 หลังจากเพลงนี้ได้ปล่อยในเดือนพฤสจิกายน พ.ศ. 2542 มีการเปิดมากกว่า 500,000 ครั้ง ในสถานีวิทยุ 1,400 แห่งในแคนาดาและสหรัฐอเมริกา
รูปแบบและรายชื่อเพลง.
ซิงเกิลซีดี 2 เพลง - (สหราชอาณาจักร, ยุโรป, ออสเตรเลีย, ญี่ปุ่น) 
ซิงเกิลซีดี 3 เพลง - (สหราชอาณาจักร, ยุโรป, ออสเตรเลีย) 
ซิงเกิลซีดี 3 เพลง - (สหราชอาณาจักร)
ซิงเกิลซีดี 4 เพลง - (สหรัฐอเมริกา)
ภาษาวิบัติ

ภาษาวิบัติ เป็นคำเรียกของการใช้ภาษาไทยที่เปลี่ยนแปลงไป และไม่ตรงกับหลักภาษาในด้านการสะกดคำ คำว่า 'ภาษาวิบัติ' ใช้เรียกรวมถึงการเขียนที่สะกดผิดบ่อย รวมถึงการใช้คำศัพท์ใหม่หรือคำศัพท์ที่สะกดแปลกไปจากเดิม คำว่า "วิบัติ" มาจากภาษาบาลี หมายถึง พินาศฉิบหาย หรือความเคลื่อนทำให้เสียหาย
ในประเทศไทย มีการวิพากษ์วิจารณ์ถึงปัญหาเด็กไทยขาดการศึกษารวมถึงปัญหาภาษาวิบัติทำให้เด็กไทย ไม่สามารถใช้ภาษาไทยได้มีประสิทธิภาพเท่าที่ควร ในขณะเดียวกันได้มีการใช้คำว่าภาษาอุบัติแทนที่ภาษาวิบัติที่มีความหมายในเชิงลบ โดยภาษาอุบัติหมายถึงภาษาที่เกิดขึ้นมาใหม่ ตอบสนองวัฒนธรรมย่อย เช่นเดียวกับภาษาเฉพาะวงการที่เป็นศัพท์สแลง
ทั้งนี้ การเปิดใช้พจนานุกรมเพื่อค้นหาคำที่ควรใช้ให้ถูกต้องอาจเป็นทางเลือกที่ดี เป็นเพียงการใช้ภาษาให้แตกต่างจากปกติในช่วงระยะเวลาหนึ่ง หรืออาจใช้จากรุ่นสู่รุ่นไปจนกว่าคำวิบัตินั้นจะหายไปจากสังคมนั้น ๆ
นิธิ เอียวศรีวงศ์ ว่า ภาษาวิบัติเป็นการเปลี่ยนแปลงของภาษาที่ผู้ใหญ่ในสังคมไม่ชอบ แม้ภาษาจะมีการเปลี่ยนแปลงอยู่เสมอ แต่ผู้ใหญ่ไม่ชอบให้ภาษาเปลี่ยน การให้เหตุผลว่าภาษาไทยไม่ควรเปลี่ยนแปลง เพราะเป็นภาษาของชาติที่มีความศักดิ์สิทธิ์ นิธิเห็นว่าเป็นเหตุผลแบบไสยศาสตร์ ไม่ค่อยน่าฟัง นิธิยังเห็นว่า ปัญหาของภาษาไทยในปัจจุบันคือ การใช้ภาษาไม่มีประสิทธิภาพ เช่น ไวยากรณ์ การใช้ศัพท์หรือการเรียบเรียง เป็นต้น และการไม่ศึกษาภาษาที่เปลี่ยนแปลงไปนี้เองที่จะเป็นเหตุให้เกิด "ภาษาวิบัติ"
เดือนพฤศจิกายน พ.ศ. 2553 ช่วงที่มีผู้สร้างภาพยนตร์ไปตั้งเป็นชื่อ หอแต๋วแตกแหวกชิมิ กาญจนา นาคสกุล ราชบัณฑิตประเภทวรรณศิลป์ สาขาวิชาภาษาไทย ระบุ คำว่า "ชิมิ" หากเป็นการใช้ภายในกลุ่มก็ไม่มีปัญหาอะไร เพราะเป็นการล้อกันเล่นซึ่งเป็นปกติของภาษา และจะเลือนหายไปตามกาลเวลา แต่การนำไม่ใช้เชิงสาธารณะดังที่ไปตั้งเป็นชื่อภาพยนตร์ ถือว่าไม่เหมาะสมนัก เมื่อเดือนกรกฎาคม พ.ศ. 2554 กนกวลี ชูชัยยะ เลขาธิการราชบัณฑิตยสถาน กล่าวว่า สถานการณ์ภาษาไทยในปัจจุบันยังไม่ถึงขั้นวิกฤต และวัยรุ่นใช้ภาษาแช็ตเฉพาะบนอินเทอร์เน็ต และสื่อสารภายในวัยรุ่นเท่านั้น ยังไม่พบนำมาใช้ในการเขียนหรือการทำงาน
ฌ็อง-ฟร็องซัว ช็องปอลียง

ฌ็อง-ฟร็องซัว ช็องปอลียง  หรือ ช็องปอลียง เลอ เฌิน (23 ธันวาคม ค.ศ. 1790 – 4 มีนาคม ค.ศ. 1832) มีความสนใจเกี่ยวกับเรื่องอียิปต์โบราณมาตั้งแต่อายุน้อย เรียนภาษาตะวันออกอย่างภาษาฮีบรู อาหรับ และคอปติก และเป็นคนแรกที่เขียนและอ่านออกเสียงอักษรไฮโรกลิฟฟิกได้ใน ค.ศ. 1822 โดยอาศัยศิลาโรเซตตา 
เขาได้อุทิศชีวิตในการศึกษาหาความรู้เรื่องอียิปต์โบราณ โดยประพันธ์หนังสือหลายเล่มอย่าง (1824), (1836), (1841) และ (1845) ซึ่งเป็นบันทึกพร้อมวาดภาพประกอบ เนื่องจากได้เดินทางไปอียิปต์ในระหว่าง ค.ศ. 1828–1830 งานชุดหลังนี้ได้รับการตีพิมพ์โดยน้องชายของเขาใน ค.ศ. 1835 และ 1845
นอกจากนี้เขายังได้ตั้งหน่วยงานที่เรียกว่าแผนกไอยคุปต์วิทยาในพิพิธภัณฑ์ลูฟวร์ใน ค.ศ. 1826 และเขาได้รับการแต่งตั้งเป็นศาสตราจารย์ที่วิทยาลัยฝรั่งเศส  ใน ค.ศ. 1831 และเสียชีวิตเมื่อวันที่ 4 มีนาคม ค.ศ. 1832
ภาษาเฉพาะวงการ

ภาษาเฉพาะวงการ  เป็นคำเรียกการใช้ภาษาหรือคำศัพท์สำหรับเฉพาะกลุ่มหรือเฉพาะอาชีพ ซึ่งมีลักษณะของศัพท์สแลงหรือภาษาพูด ภาษาเฉพาะอาชีพมักใช้ในการพูดสำหรับเข้าใจกันเฉพาะกลุ่มเพื่อไม่ต้องใช้ภาษาหรือคำที่ยืดยาว ซึ่งมักจะทำให้ผู้ใช้ภายนอกไม่เข้าใจ
ภาคแคนเทอร์เบอรี

ภาคแคนเทอร์เบอรี  เป็นหนึ่งในสองภาคคริสตจักรในคริสตจักรแห่งอังกฤษ (อีกแห่งหนึ่งคือ ภาคยอร์ค) ภาคแคนเทอร์เบอรีประกอบด้วย 30 เขตมิสซัง เนื้อที่ของเขตตั้งอยู่สองในสามของทางตอนใต้ของเกาะอังกฤษรวมทั้งหมู่เกาะแชนนาล คริสตจักรบางคริสตจักรในเวลส์และบนแผ่นดินใหญ่ยุโรป ก่อนที่คริสตจักรแห่งเวลส์จะถูกยุบเลิกในปี ค.ศ. 1920 เวลส์ก็อยู่ภายใต้การปกครองของภาคแคนเทอร์เบอรี และระหว่างปี ค.ศ. 787 และ ค.ศ. 803 ภาคแคนเทอร์เบอรีแบ่งออกไปเป็นภาคคริสตจักรที่สามคือภาคลิทชฟิลด์ 
ประมุขของภาคแคนเทอร์เบอรีคืออาร์ชบิชอปแห่งแคนเทอร์เบอรี และมีมหาวิหารแคนเตอร์บรีเป็นอาสนวิหารประจำคริสตจักร
ภาคยอร์ก

ภาคยอร์ก  เป็นหนึ่งในสองภาคคริสตจักรในคริสตจักรแห่งอังกฤษ ตั้งอยู่ระหว่างภาคแคนเทอร์เบอรีและสกอตแลนด์ ภาคคริสตจักรนี้ประกอบด้วย 14 มุขมณฑลและเกาะแมน ในอดีตสกอตแลนด์ก็เป็นส่วนหนึ่งของภาคยอร์ก
ประมุขของภาคยอร์กคืออาร์ชบิชอปแห่งยอร์กซึ่งเป็นตำแหน่งสูงสุดในคริสตจักรแห่งอังกฤษรองจากอาร์ชบิชอปแห่งแคนเทอร์เบอรี มีมหาวิหารยอร์กเป็นมหาวิหารประจำภาค
แคลนนาด

แคลนนาด  เป็นวงดนตรีไอริช จากเมือง Gweedore, County Donegal ประเทศไอร์แลนด์ เล่นดนตรีในแนวโฟล์ก เคลติก ป็อปร็อก และนิวเอจ ร้องเพลงในภาษาอังกฤษ ละติน โมฮิแกน แกลิก ในสำเนียงไอริช มียอดขายผลงานกว่า 15 ล้านชุดทั่วโลก (ข้อมูลปี 2008) และยังคว้ารางวัลแกรมมี่ ในปี 1998 อีกด้วย
ชื่อ Clannad มาจากคำว่า "Clann As Dobhar" หมายความว่า 'the family from Dore' (ครอบครัวจากเมือง Dobhair)
ประวัติ.
วงดนตรีก่อตั้งในปี พ.ศ. 2513 ในช่วงทศวรรษ 1970 ระยะแรกเล่นในแนวโฟล์ก ต่อมาในทศวรรษ 1980-1990 ได้พัฒนาไปเป็นดนตรีผสมผสานระหว่างดนตรีพื้นบ้านเซลติก กับดนตรีป็อป จนได้รับความนิยมไปทั่วโลก สมาชิกในวงประกอบด้วยพี่น้องในตระกูลเบรนแนน และดูแกน ซึ่งเป็นญาติกัน คือ โมรา เบรนแนน (Máire Ní Bhraonáin) เคียแรน เบรนแนน (Ciarán Ó Braonáin) โนเอล ดูแกน (Noel Ó Dúgáin) ปาเดรก ดูแกน (Pádraig Ó Dúgáin) และอดีตสมาชิก 2 คน คือ เอนยา (Eithne Ní Bhraonáin) และ โปล เบรนแนน (Pól Ó Braonáin) ซึ่งออกจากวงไปเป็นศิลปินเดี่ยว
สมาชิกในวงได้หยุดการทำงานร่วมกันตั้งแต่ปี พ.ศ. 2541 เป็นเวลา 10 ปี ก่อนจะร่วมแสดงคอนเสิร์ตครั้งหนึ่งในเดือนกุมภาพันธ์ พ.ศ. 2550 ที่ กลาสโกว์ และแถลงทางเว็บไซต์ของวงว่าอาจจะมีอัลบั้มร่วมกันอีกครั้งในปี พ.ศ. 2551
นอกจากนี้เพลงประกอบภาพยนตร์หลายเรื่องยังนำเพลงของแคลนนาดไปใช้อีกด้วยเช่น "The Last of The Mohicans", "Patriot Games" และอีกมากมาย
ผลงาน.
ตัวอย่างเสียงของ Clannad
โคลัมเบียเรเคิดส์

โคลัมเบียเรเคิดส์  เป็นค่ายเพลงอเมริกัน ภายใต้โซนี่มิวสิกเอ็นเตอร์เทนเมนต์ ก่อตั้งขึ้นเมื่อวันที่ 15 มกราคม พ.ศ. 2432 โดยพัฒนามาจาก บริษัทกราโฟโฟนอเมริกัน ซึ่งเป็นบริษัทสืบทอดจาก โวลตากราโฟโฟน โดยโคลัมเบียเรเคิดส์เป็นเครื่องหมายการค้าในการบันทึกเสียง (ค่ายเพลง) ที่เก่าแก่ที่สุดที่ยังเหลืออยู่ในปัจจุบัน และเป็นค่ายเพลงขนาดใหญ่เป็นอันดับสองของสหรัฐอเมริกา
ศิลปินที่เคยมีผลงานกับโคลัมเบียเรเคิดส์ ได้แก่ เอซี/ดีซี, อะเดล, แอโรสมิธ, หลุยส์ อาร์มสตรอง, เคาท์ เบซี, โทนี เบนเนต, เลนนาร์ด เบิร์นสไตน์, บียอนเซ่ โนวส์, มารายห์ แครี, จอห์นนี แคช, โรสแมรี คลูนีย์, ลีโอนาร์ด โคเฮน, เอลวิส คอสเทลโล, ไมลส์ เดวิส, นีล ไดอะมอนด์, เซลีน ดิออน, บ็อบ ดิลลัน, เอิร์ธ, วินด์แอนด์ไฟร์, ดุค เอลลิงตัน, บิลลี ฮอลิเดย์, วลาดิมีร์ โฮโรวิตซ์, บิลลี โจเอล, รอเบิร์ต จอห์นสัน, แจนิส จอปลิน, โยโย มา, จอร์จ ไมเคิล, ทีโลเนียส มังค์, วิลลี เนลสัน, นิวยอร์กฟิลฮาร์มอนิก, พิงก์ฟลอยด์, แฟรงก์ ซินาตรา, ไซมอนแอนด์การ์ฟังเกล, บรูซ สปริงส์ทีน, บาร์บรา สไตรแซนด์, เจมส์ เทย์เลอร์, แอนดี วิลเลียมส์, บิล วิเทอส์ เป็นต้น
ลู่ ถิงเวย์

ลู่ ถิงเวย (อักษรโรมัน: Lu Tingwei; เกิด 5 ตุลาคม พ.ศ. 2526) เป็นนักแสดงชาวไต้หวัน มีชื่อเสียงจากการแสดงซีรีส์แนวดราม่าเรื่องแรกรับบทเป็น จี้ว์เค่อเฉียง ในเรื่อง "บั้มออฟเลิฟ" (2006) ของสถานีโทรทัศน์จีทีวี, "ฮอร์โมนส์" (2008) และ "เวนอะวูล์ฟฟอลส์อินเลิฟวิทอะชีพ" (2012) โดยในปี พ.ศ. 2551 ได้แสดงในภาพยนตร์ไทยเรื่อง ปิดเทอมใหญ่ หัวใจว้าวุ่น รับบท ตี่ตี๋
ประวัติ.
ลู่ ถิงเวย เกิด 5 ตุลาคม พ.ศ. 2526 ที่กรุงไทเป ไต้หวัน จบการศึกษาจากมหาวิทยาลัยเทคโนโลยีชิงหยุน คณะบริหารธุรกิจระหว่างประเทศ
ถนนสยาม

ถนนสยาม  เดิมชื่อ ถนน Saint-Pierre (ถนนนักบุญเปโตร) เป็น ถนนที่ได้รับการเปลี่ยนชื่อเป็นอนุสรณ์เนื่องในโอกาสที่สมเด็จพระนารายณ์มหาราชทรงส่งคณะทูต (นำโดยเจ้าพระยาโกษาธิบดี (ปาน)) ไปเจริญสัมพันธไมตรีกับพระเจ้าหลุยส์ที่ 14 แห่งฝรั่งเศส ณ พระราชวังแวร์ซาย โดยมีกำหนดการเข้าเฝ้าเมื่อวันที่ 29 มิถุนายน พ.ศ. 2229 
คณะราชทูตสยามเดินทางมาโดยทางเรือ มาขึ้นบกที่ท่าเรือเมืองแบร็สต์นี้เมื่อวันที่ 18 มิถุนายน พ.ศ. 2229 ถือเป็นจุดแรกที่เข้าสู่ประเทศฝรั่งเศส และเดินทางผ่านถนนสายดังกล่าว ต่อมา ชาวเมืองจึงได้เปลี่ยนชื่อถนนเป็นถนนสยาม เพื่อระลึกถึงการเดินทางของคณะราชทูตครั้งนี้ โดยเริ่มใช้ชื่อดังกล่าวอย่างเป็นทางการ เมื่อวันที่ 15 กรกฎาคม พ.ศ. 2354
ถนนตั้งอยู่ที่เมืองแบร็สต์ แคว้นเบรอตาญ ประเทศฝรั่งเศส นับเป็นถนนสายหลักของเมือง ในปัจจุบันสองข้างทางถนนยังเต็มไปด้วยป้ายชื่อ มีทัศนยภาพที่สวยงาม มีน้ำพุต่างระดับรวมถึงเกาะกลางถนน และเป็นเส้นทางไปสู่ศาลาว่าการเมือง
ถนนสยามนับได้ว่าเป็นถนนประวัติศาสตร์ในความสัมพันธ์ไทย-ฝรั่งเศส และถือว่าเป็นคู่กับถนนแบร็สต์ (ถนนเจริญกรุงซอย 36 หรือ ซอยโรงภาษี) ในกรุงเทพมหานคร ซึ่งสถานเอกอัครราชทูตฝรั่งเศสประจำประเทศไทยได้เสนอให้เพิ่มชื่อถนนแบร็สต์อีกชื่อหนึ่ง เนื่องจากสถานเอกอัครราชทูตฝรั่งเศสและทำเนียบเอกอัครราชทูตฝรั่งเศสในกรุงเทพฯ ตั้งอยู่บนถนนสายนี้ มีพิธีเพิ่มชื่อถนนเมื่อวันที่ 15 กุมภาพนธ์ พ.ศ. 2556 โดยเอกอัครราชทูตฝรั่งเศสประจำประเทศไทย นายกเทศมนตรีเมืองแบร็สต์ และผู้แทนรัฐบาลไทยทั้งจากกระทรวงวัฒนธรรมและผู้บริหารกรุงเทพมหานคร เข้าร่วม
เซเลอร์มูน SuperS &quot;รวมพลังอัศวินเซเลอร์ทั้ง 9! ปาฏิหาริย์แห่งแบล็กดรีมโฮล&quot;

เซเลอร์มูน SuperS "รวมพลังอัศวินเซเลอร์ทั้ง 9! ปาฏิหาริย์แห่งแบล็กดรีมโฮล (; โรมาจิ: "Sailor 9 Senshi Shuuketsu! Black-Dream-Hole no Kiseki") หรือในชื่อภาษาอังกฤษว่า The 9 Sailor Soldiers Get Together! Miracle in the Black Dream Hole เป็นเซเลอร์มูนภาคภาพยนตร์ภาคที่ 3 และเป็นภาคสุดท้ายของซีรีส์เซเลอร์มูน เข้าฉายในประเทศญี่ปุ่นเมื่อวันที่ 12 ธันวาคม พ.ศ. 2538 มีความยาวทั้งสิ้น 1 ชั่วโมง และฉายพร้อมกับ เซเลอร์มูน SuperS "ความรักครั้งแรกของอามิจัง"
เนื้อเรื่อง.
สึคิโนะ อุซางิและพ้องเพื่อน กำลังยุ่งกับการทำคุกกี้แสนอร่อยที่บ้านของ คิโนะ มาโกะโตะ อุซางิน้อยตั้งใจจะมอบคุกกี้เป็นของขวัญให้กับจิบะ มาโมรุ แต่แล้วเรื่องราวกลับพลิกผันเมื่อเธอได้พบกับ "แปร์ล" เด็กหนุ่มลึกลับหน้าร้านขนม
ขณะเดียวกันทั่วโลกกำลังเผชิญกับเหตุการณ์เด็กหายตัวอย่างปริศนา และ อุซางิน้อยก็หายตัวไปเช่นกัน! เบื้องหลังเหตุการณ์ทั้งหมด คือ "บาดิยาน" แม่มดใจร้ายจากโลกอื่นที่ใช้ "ขลุ่ยภูติ" ล่อลวงเด็ก ๆ ให้เข้าสู่โลกแห่งความฝันอันมืดมิด เพื่อสร้าง "แบล็คดรีมโฮล" ครอบงำโลกใบนี้
แปร์ลที่ไม่เห็นด้วยกับแผนการชั่วร้ายของบาดิยาน ต้องหนีเอาชีวิตรอดจากการไล่ล่าของพี่น้องภูติ เขาจึงร่วมมือกับอัศวินเซเลอร์ เพื่อช่วยเหลืออุซางิน้อยและเด็ก ๆ ที่ถูกลักพาตัวไปยังปราสาทมาซีปัง ซึ่งเป็นฐานทัพลับของแบล็คดรีมโฮล
ขับร้องโดย Moon Lips
ขับร้องโดย Pretty Cast
กลุ่มภาษาเจอร์แมนิก

กลุ่มภาษาเจอร์แมนิก เป็นสาขาหนึ่งของตระกูลภาษาอินโด-ยูโรเปียน ภาษาเจอร์แมนิกที่ยังมีพูดกันในปัจจุบันสามารถแบ่งออกได้เป็นสองสาขาหลัก ได้แก่ กลุ่มภาษาเจอร์แมนิกตะวันตก เช่น ภาษาอังกฤษ ภาษาเยอรมัน ภาษาดัตช์ เป็นต้น และกลุ่มภาษาเจอร์แมนิกเหนือ เช่น ภาษาเดนมาร์ก ภาษาสวีเดน ภาษานอร์เวย์ ภาษาไอซ์แลนด์ ภาษาแฟโร เป็นต้น
กลุ่มภาษาเจอร์แมนิกเหนือ

กลุ่มภาษาเจอร์แมนิกเหนือ  เป็นหนึ่งในสามสาขาของกลุ่มภาษาเจอร์แมนิก (ตระกูลย่อยในตระกูลภาษาอินโด-ยูโรเปียน) ร่วมกับกลุ่มภาษาเจอร์แมนิกตะวันตกและกลุ่มภาษาเจอร์แมนิกตะวันออกซึ่งสูญไปแล้ว กลุ่มภาษานี้มีอีกชื่อว่า กลุ่มภาษานอร์ดิก ซึ่งเป็นการแปลแบบตรงตัวจากศัพท์ที่ใช้กันทั่วไปทั้งในหมู่นักวิชาการและผู้คนที่พูดภาษาเดนมาร์ก, ภาษาแฟโร, ภาษาไอซ์แลนด์, ภาษานอร์เวย์ และภาษาสวีเดน
ศัพท์ "กลุ่มภาษาเจอร์แมนิกเหนือ" มักใช้ในภาษาศาสตร์เปรียบเทียบ ในขณะที่ศัพท์ "กลุ่มภาษาสแกนดิเนเวีย" ปรากฏในการศึกษาเกี่ยวกับภาษามาตรฐานสมัยใหม่และแนวต่อเนื่องภาษาย่อยในสแกนดิเนเวีย
มีประชากรประมาณ 20 ล้านคนในกลุ่มประเทศนอร์ดิกพูดภาษากลุ่มสแกนดิเนเวียเป็นภาษาแม่ ซึ่งรวมถึงชนกลุ่มน้อยประมาณร้อยละ 5 ในประเทศฟินแลนด์ นอกจากนี้ยังมีการพูดภาษากลุ่มนี้ในกรีนแลนด์และในหมู่ผู้ย้ายถิ่นเข้าอเมริกาเหนือ
เซเลอร์มูน SuperS &quot;ความรักครั้งแรกของอามิจัง&quot;

เซเลอร์มูน SuperS "ความรักครั้งแรกของอามิจัง" (; โรมาจิ: 'Ami- Chan Hatsukoi") เป็นภาพยนตร์ตอนสั้นๆ 15 นาที ออกฉายเมื่อวันที่ 12 ธันวาคม 2538 พร้อมกับ เซเลอร์มูน SuperS "รวมพลังอัศวินเซเลอร์ทั้ง 9! ปาฏิหาริย์แห่งแบล็กดรีมโฮล" ในเรื่องนี้ยังออกตีพิมพ์เป็นตอนพิเศษในมังงะเล่มที่ 13 และยังลงในนิตยสารการ์ตูนรายเดือน รุนรุน"' อีกด้วย
เนื้อเรื่อง.
มิซุโนะ อามิ นักเรียนมัธยมชั้นปีที่ 3 เป็นนักเรียนที่บ้าการสอบเป็นอย่างมาก อามิเป็นโรคแพ้จดหมายรัก ถ้าโดนจดหมายรักจะมีผื่นแดงขึ้นเต็มตัว นอกจากนี้เธอยังมีคู่แข่งทางการเรียนนั้นก็คือ เมลคลีอุส ซึ่งเป็นนามปากกา
อามิพยายามอ่าหนังสือสอบเพื่อที่ชนะการสอบของเมลคลีอุส และในตอนเย็นขณะที่อุซางิจะกลับบ้านก็เจอกับอุมิโนะ อูซางิจึงถามเรืองที่เกี่ยวกับเมลคลีอุส แต่แล้วอูมิโนะจึงอาสาพาไปพบเมลคลีอุสตัวจริง ในขณะเดียวกันอามิก็ได้ไปเรียนพิเศษในอาคารเก่าๆ จึงโดนปีศาจบงนง ตามทำร้าย ต่อมาอามิเรียนหนักมากจึงเกิดอาการป่วย ปีศาจบงนงจึงใช้โอกาสนี้ทำร้ายอามิโดยใช้จดหมายรัก แต่อามิก็แปลงร่างเป็นเซเลอร์เมอร์คิวรี่ แล้วก็ใช้พลังเมอร์คิวรี่ อควา มิราจ ทำลายปีศาจจนสำเร็จ วันต่อมาพวกอุซางิได้พูดถึงเรื่องหน้าตาที่แท้จริงของ เมลคลีอุส ว่าเหมือนอูมิโนะ แล้วก็ไม่ให้บอกกับอามิเรื่องหน้าตาที่แท้จริงของ เมลคลีอุส อามิมาได้ยินเรื่องนี้เข้า มินาโกะ เลยโกหกว่า หน้าตาที่แท้จริงของ เมลคลีอุส เหมือนดารา อามิจังเลยดีใจที่เห็นหน้าตาที่แท้จริงของเมลคลีอุส(และคิดว่าภาพดาราคนนั้น ช่างคล้ายกับไอน์สไตล์ ตอนหนุ่ม ซึ่งทำให้อามิพอใจเป็นอย่างมาก) แต่เมลคลีอุสก็ยังเป็นคู่แข่งของอามิต่อไป...
ตัวละครที่เพิ่มเติมเข้ามา.
หนุ่มน้อยที่อยู่ในวัยเดียวกับอามิจัง เป็นคนที่สอบซ้อมแล้วคะแนนเท่ากับอามิจัง เลยทำให้อามิตั้งใจจะชนะทั้งเรื่องการสอบและหัวใจให้ได้ แต่ตอนสุดท้ายก็เฉลยว่าหน้าตาของเมลคลีอุสนั้น คล้ายกับอุมิโนะเป็นอย่างมาก
เป็นวิญญาณเจ้าที่เป็นผู้ที่เปิดเทราโกยะ (โรงเรียนประถมของเอกชนที่เปิดในสมัยเอโดะ) เป็นปีศาจที่ทำร้ายอามิโดยใช้จดหมายรักเป็นเครืองมือ แต่สุดท้ายก็ถูกอามิทำลายด้วยความเข้าใจผิดว่าเป็นเมลคลีอุส และใช้พลัง เมอร์คิวรี่ อควา มิราจ กำจัดบงนงในที่สุด
เพลง.
ขับร้องโดย Meu
กลุ่มภาษาโรมานซ์

กลุ่มภาษาโรมานซ์ เป็นสาขาหนึ่งของตระกูลภาษาอินโด-ยูโรเปียนที่ประกอบไปด้วยภาษาที่วิวัฒนาการมาจากภาษาละติน ภาษากลุ่มโรมานซ์มีผู้พูดเป็นภาษาแม่รวมกันประมาณ 800 ล้านคน โดยภาษาที่มีผู้พูดเป็นมากที่สุดห้าอันดับแรกได้แก่ ภาษาสเปน ภาษาโปรตุเกส ภาษาฝรั่งเศส ภาษาอิตาลี และภาษาโรมาเนีย กลุ่มภาษาโรมานซ์จัดว่าเป็นสาขาหนึ่งของกลุ่มภาษาอิตาลิก
โดยกลุ่มภาษาโรมานซ์สามารถแยกย่อยลงไปเป็นกลุ่มที่เล็กลงไปได้อีก
• กลุ่มภาษาโรมานซ์ไอบีเรีย ได้แก่ 
ภาษาโปรตุเกส ภาษากาลิเซีย ภาษามีรังดา ภาษาอัสตูเรีย ภาษาเลออน ภาษาสเปน ภาษาอารากอน ภาษาลาดิโน 
• กลุ่มภาษาโรมานซ์อุตซิตา ได้แก่ ภาษากาตาลา ภาษาอุตซิตา ภาษากัสกอญ
• กลุ่มภาษาโรมานซ์กอล ได้แก่ ภาษาฝรั่งเศส ภาษาอาร์เปอตัง
• กลุ่มภาษาโรมานซ์ไรติอา ได้แก่ ภาษารูมันช์ ภาษาลาดิน ภาษาฟรียูลี
• กลุ่มภาษาแกลโล-อิตาลิก ได้แก่ ภาษาปีเยมอนเต ภาษาลีกูเรีย ภาษาลอมบาร์ด ภาษาเอมีเลีย-โรมัญญา
• กลุ่มภาษาซาร์ดิเนีย
• กลุ่มภาษาโรมานซ์ตะวันออก ได้แก่ ภาษาโรมาเนีย ภาษาอิสเตรีย-โรมาเนีย ภาษาอาโรมาเนียน ภาษาโมเกลนา-โรมาเนีย
https://www.ethnologue.com/subgroups/romance
ชาเขียว

ชาเขียว (; โรมาจิ: "ryokucha") , จีน: 绿茶 - พินอิน: lǜchá, เป็นชาที่เก็บเกี่ยวจากพืชในชนิด "Camellia sinensis" เช่นเดียวกับ ชาขาว ชาแดง และชาอูหลง ชาที่ไม่ผ่านการหมัก ซึ่งมีประโยชน์ต่อสุขภาพและมีคุณสมบัติในการต้านทานโรคได้นานาชนิดจึงเป็นที่นิยมของคนส่วนใหญ่ น้ำชาจะเป็นสีเขียวหรือเหลืองอมเขียว กลิ่นหอมอ่อนกว่าอูหลง ชาเขียวหลงจิ่งที่ราคาสูงที่สุด คือ ฉือเฟิ่งหลงจิ่ง ที่ชงจากใบ จะให้กลิ่นหอมอ่อน ๆ บ้างว่าคล้ายถั่วเขียว รสฝาดน้อย เซนฉะที่ชงจากใบมีกลิ่นอ่อน ๆ จนเข้มได้ขึ้นกับการคั่ว บางครั้งมีรสอุมามิจนถึงรสหวานที่รับรู้ได้เฉพาะบางคนเท่านั้น น้ำมันในตัวชาเขียวผ่านการกลั่นมีผลดีต่อร่างกาย ในประเทศไทยจะมีการแต่งกลิ่นเพื่อให้เกิดความน่ารับประทานมากขึ้น
ประวัติ.
ชามีต้นกำเนิดมาจากประเทศจีนกว่า 4,000 ปีมาแล้ว กล่าวคือเมื่อ 2,737 ปีก่อนคริสต์ศักราช ชาเขียวได้ถูกค้นพบโดยจักรพรรดินามว่า เสินหนง ซึ่งเป็นบัณฑิตและนักสมุนไพร ผู้รักความสะอาดเป็นอย่างมาก ดื่มเฉพาะน้ำต้มสุกเท่านั้น วันหนึ่งขณะที่เสินหนงกำลังพักผ่อนอยู่ใต้ต้นชาในป่า และกำลังต้มน้ำอยู่นั้น ปรากฏว่าลมได้โบกกิ่งไม้ เป็นเหตุให้ใบชาร่วงหล่นลงในน้ำซึ่งใกล้เดือดพอดี เมื่อเขาลองดื่มก็เกิดความรู้สึกกระปรี้กระเปร่าขึ้นมาก ชาเขียวถูกพัฒนาขึ้นเรื่อย ๆ ในช่วงศตวรรษต่าง ๆ ดังนี้
ชาเป็นยา เป็นเครื่องบำรุงกำลังที่ได้รับความนิยมมากในช่วงศตวรรษที่ 3 ชาวบ้านก็เริ่มหันมาปลูกชากันและพัฒนาขั้นตอนการผลิตมาเรื่อย ๆ 
ชาในประเทศจีนได้รับความนิยมมากขึ้นและได้ผลิตชาในรูปของการอัดเป็นแผ่นคือ การนำใบชามานึ่งก่อน แล้วก็นำมากระแทก ในสมัยนี้ได้นำน้ำชาถึงมาถวายเป็นของขวัญแด่พระจักรพรรดิ
ถือเป็นยุคทองของชา ชาไม่ได้ดื่มเพื่อเป็นยาบำรุงกำลังอย่างเดียว แต่มีการดื่มเป็นประจำทุกวัน เป็นเครื่องมือเพื่อสุขภาพ
ชาได้เติมเครื่องเทศแบบในสมัยราชวงศ์ถังแต่จะเพิ่มรสบาง ๆ เช่น น้ำมันจากดอกมะลิ ดอกบัว และดอกเบญจมาศ 
ชาที่ปลูกในจีนทั้งหมดเป็นชาเขียว สมัยนั้นกระบวนการผลิตชาได้พัฒนาขึ้นไปอีก ไม่อัดเป็นแผ่น แต่มีการรวบรวมใบชา นำมานึ่ง และอบแห้ง ซึ่งจะเก็บได้ไม่ดีนัก สูญเสียกลิ่นได้ง่าย และรสชาติไม่ดี ในช่วงศตวรรษที่ 17 มีการค้าขายกับชาวยุโรป การผลิตเพื่อจะรักษาคุณภาพชาให้นานขึ้น โดยได้คิดค้นกระบวนการที่ เราเรียกว่า การหมัก เมื่อหมักแล้วก็จะนำไปอบ ซึ่งก็เป็นที่มาของชาอูหลง และชาแดง ในประเทศจีน มีการแต่งกลิ่นด้วยโดยเฉพาะกลิ่นดอกไม้
ในประเทศไทย.
ในสมัยสุโขทัยช่วงมีการแลกเปลี่ยนวัฒนธรรมกับจีน พบว่าได้มีการดื่มชากัน แต่ก็ไม่ปรากฏหลักฐานว่านำเข้ามาได้อย่างไร และเมื่อใด แต่จากจดหมายของลาลูแบร์ ในสมัยสมเด็จพระนารายณ์มหาราช ได้กล่าวไว้ว่า คนไทยได้รู้จักการดื่มชาแล้ว โดยนิยมชงชาเพื่อรับแขก การดื่มชาของคนไทยสมัยนั้นดื่มแบบชาจีนไม่ใส่น้ำตาล สำหรับการปลูกชาในประเทศไทยนั้น แหล่งกำเนิดเดิมอยู่ทางภาคเหนือ
ชาเขียวญี่ปุ่น.
ที่รู้จักกันทั่วไปในไทย
การดีบั๊ก

การดีบั๊ก  หรือ การแก้จุดบกพร่อง คือการแก้ปัญหาข้อผิดพลาดในการเขียนโปรแกรมคอมพิวเตอร์ ส่วนโปรแกรมที่ช่วยในการดีบั๊ก เรียกว่า ดีบั๊กเกอร์ (โปรแกรมตรวจแก้จุดบกพร่อง)
คริสตจักรแห่งอังกฤษ

คริสตจักรแห่งอังกฤษ  เป็นคริสตจักรประจำชาติ ของอังกฤษ และเป็นคริสตจักรแม่ของแองกลิคันคอมมิวเนียนทั่วโลก
ในช่วงแรกคริสตจักรในอังกฤษยังเป็นส่วนหนึ่งของคริสตจักรโรมันคาทอลิก แต่เมื่อพระเจ้าเฮนรีที่ 8 แห่งอังกฤษตัดสินพระทัยหย่าขาดกับพระนางแคเธอรินแห่งอารากอนซึ่งฝ่าฝืนคำสั่งของพระสันตะปาปาไป พระองค์ก็มีพระราชโองการให้คริสตจักรแห่งอังกฤษแยกตัวจากคริสตจักรโรมันคาทอลิกในปี ค.ศ. 1534 แล้วออกพระราชบัญญัติอำนาจสูงสุดทางศาสนาซึ่งนับเป็นจุดเริ่มต้นของการปฏิรูปศาสนาในอังกฤษ แต่พอถึงรัชสมัยสมเด็จพระราชินีนาถแมรีที่ 1 แห่งอังกฤษก็ทรงนำคริสตจักรแห่งอังกฤษกลับไปรวมกับคริสตจักรคาทอลิกอีกในปี ค.ศ. 1555 จนกระทั่งสมเด็จพระราชินีนาถเอลิซาเบธที่ 1 แห่งอังกฤษให้รัฐสภาออกพระราชบัญญัติอำนาจสูงสุดทางศาสนา ค.ศ. 1558 ปฏิเสธอำนาจของพระสันตะปาปาในคริสตจักรแห่งอังกฤษอีก ทั้งฝ่ายคาทอลิกและฝ่ายปฏิรูปต่างพยายามรูปแบบหลักความเชื่อและพิธีกรรมให้เป็นไปตามแบบของตนตลอดมา จนความขัดแย้งมาสิ้นสุดเมื่อมีข้อตกลงเอลิซาเบธันโดยกำหนดว่าคริสตจักรแห่งอังกฤษเป็นทั้งแบบคาทอลิกและปฏิรูป
ช่วงคริสต์ศตวรรษที่ 17 ได้เกิดความขัดแย้งทางศาสนาและการเมืองขึ้นอีก ทำให้ฝ่ายพิวริตันและเพรสไบทีเรียนได้ขึ้นมามีอำนาจในคริสตจักร แต่ก็หมดอำนาจไปเมื่อพระเจ้าชาลส์ที่ 2 แห่งอังกฤษได้คืนสู่ราชบัลลังก์ ปัจจุบันในคริสตจักรมีแนวความเชื่ออยู่หลายแบบ แบ่งได้เป็นสองกลุ่มคือกลุ่มแองโกล-คาทอลิกและกลุ่มอีแวนเจลิคัล ซึ่งเป็นกลุ่มที่ขัดแย้งกันมาตั้งแต่การปฏิรูปช่วงแรก นอกจากนี้ยังมีความขัดแย้งใหม่เกิดขึ้นอีกในปัจจุบันระหว่างฝ่ายอนุรักษนิยมกับฝ่ายพิพัฒนาการนิยมอันเนื่องมาจากประเด็นการบวชสตรีและทัศนะต่อคนรักร่วมเพศ ทั้งนี้คริสตจักรแห่งอังกฤษได้บวชสตรีเป็นครั้งแรกในปี ค.ศ. 1994 และปัจจุบันอยู่ระหว่างผลักดันให้มีการอภิเษกบิชอปหญิง
คริสตจักรแห่งอังกฤษแบ่งเขตปกครองออกเป็นเขตแพริช หลายเขตแพริชรวมกันเป็นมุขมณฑลซึ่งมีบิชอปเป็นประมุข อาร์ชบิชอปแห่งแคนเทอร์เบอรีคือไพรเมตแห่งคริสตจักรแห่งอังกฤษทั้งหมด และเป็นศูนย์กลางเพื่อเอกภาพของแองกลิคันคอมมิวเนียนทั่วโลก เจเนอรัลซิโนดแห่งคริสตจักรแห่งอังกฤษเป็นที่ประชุมของคริสตจักรและบรรดาบิชอป เคลอจี และฆราวาส มีอำนาจในการออกนโยบายต่าง ๆ แต่ต้องได้รับความเห็นชอบจากรัฐสภาแห่งสหราชอาณาจักรในขั้นสุดท้าย
ภาคคริสตจักร.
คริสตจักรแห่งอังกฤษแบ่งการปกครองออกเป็นสองภาคคริสตจักร คือภาคแคนเทอร์เบอรีและภาคยอร์ก แต่ละภาคมีอาร์ชบิชอปเป็นประมุข ภาคคริสตจักรประกอบด้วยหลายมุขมณฑลซึ่งมีบิชอปเป็นประมุข
ราชวงศ์แลงคัสเตอร์

ราชวงศ์แลงคัสเตอร์  เป็นสาขาหนึ่งของราชวงศ์แพลนแทเจเนตของอังกฤษ ราชวงศ์แลงคัสเตอร์เป็นฝ่ายหนึ่งในสงครามดอกกุหลาบ ซึ่งเป็นสงครามกลางเมืองในการแย่งราชบัลลังก์อังกฤษ และมีผลกระทบกระเทือนต่อราชอาณาจักรอังกฤษและราชอาณาจักรเวลส์ระหว่างคริสต์ศตวรรษที่ 15 ชื่อของราชวงศ์ตั้งตามชื่อจอห์นแห่งกอนต์ ดยุกที่ 1 แห่งแลงคัสเตอร์ พระราชโอรสของ พระเจ้าเอ็ดเวิร์ดที่ 3 ผู้มีตำแหน่งเป็นดยุคแห่งแลงคัสเตอร์ สัญลักษณ์ของราชวงศ์แลงคัสเตอร์คือ ดอกกุหลาบแดงแห่งแลงคัสเตอร์
ศัตรูของราชวงศ์แลงคัสเตอร์คือราชวงศ์ยอร์ก ความเป็นคู่แข่งระหว่างแลงคัสเตอร์กับยอร์ก ซึ่งกลายมาเป็นมลฑลสืบต่อกันมาจนถึงทุกวันนี้ แต่อย่างไม่เป็นทางการ เช่น การแข่งกีฬาประจำปีระหว่างมหาวิทยาลัยแลงคัสเตอร์ และมหาวิทยาลัยยอร์ก ที่เรียกว่า “การแข่งขันกีฬาดอกกุหลาบ” (Roses Tournament) 
ราชวงศ์แลงคัสเตอร์มาสิ้นสุดลงในยุทธการที่ทิวก์สบรี (Battle of Tewkesbury) ในปี ค.ศ. 1471 ราชวงศ์ทิวดอร์ ผู้ปกครองอังกฤษตั้งแต่ปี ค.ศ. 1485 ถึง ปี ค.ศ. 1603 สืบสายมาจากราชวงศ์แลงคัสเตอร์ทางเลดี้ มาร์กาเรต โบฟอร์ท (Lady Margaret Beaufort) เหลนของจอห์นแห่งกอนต์ ผู้แต่งงานกับเอ็ดมันด์ ทิวดอร์ ดยุกแห่งริชมอนด์ (Edmund Tudor, Earl of Richmond) เลดี้ มาร์กาเรต โบฟอร์ทเป็นพระมารดาของสมเด็จพระเจ้าเฮนรีที่ 7 แห่งอังกฤษ พระเจ้าเฮนรีที่ 7 ทรงยุติการแย่งราชบัลลังก์ระหว่างราชวงศ์แลงคัสเตอร์กับราชวงศ์ยอร์กโดยการเสกสมรสกับ เอลิซาเบธ แห่งยอร์ก พระราชธิดาของพระเจ้าเอ็ดเวิร์ดที่ 4 และตั้งราชวงศ์ใหม่ที่เรียกว่า “ราชวงศ์ทิวดอร์” 
กษัตริย์ราชวงศ์แลงคัสเตอร์ ของอังกฤษ:
* สมเด็จพระเจ้าเฮนรีที่ 4 แห่งอังกฤษ, ครองราชย์ ค.ศ. 1399 - ค.ศ. 1413
* สมเด็จพระเจ้าเฮนรีที่ 5 แห่งอังกฤษ, ครองราชย์ ค.ศ. 1413 - ค.ศ. 1422
* สมเด็จพระเจ้าเฮนรีที่ 6 แห่งอังกฤษ, ครองราชย์ ค.ศ. 1422 - ค.ศ. 1461 และ ค.ศ. 1470 - ค.ศ. 1471
ที่มา.
ราชวงศ์แลงคัสเตอร์สืบเชื้อสายมาจากจอห์นแห่งกอนต์ พระราชโอรสองค์ที่สามในพระเจ้าเอ็ดเวิร์ดที่ 3 แห่งอังกฤษ และพระราชินีฟีลีปา กอนต์มิได้รับมรดกจำนวนมากเท่าใด แต่ไปสร้างความมั่งคั่งโดยการแต่งงานกับบลานช์แห่งแลงคัสเตอร์ ผู้ที่เป็นเจ้าของที่ดินจำนวนมากจากอาณาจักรดยุกแห่งเลสเตอร์ และอาณาจักรดยุกแห่งแลงคัสเตอร์ ทำให้กอนท์กลายเป็นเจ้าของที่ดินที่มั่งคั่งที่สุดรองจากพระเจ้าแผ่นดิน กอนท์ได้รับพระราชทานบรรดาศักดิ์ให้เป็น “ดยุกแห่งเลสเตอร์” โดยพระนัดดาพระเจ้าริชาร์ดที่ 2 และมีอิทธิพลในทางการเมืองในระหว่างที่มีชีวิตอยู่เป็นอันมาก แต่หลังจากเสียชีวิต ที่ดินต่าง ๆ ที่เป็นเจ้าของก็ถูกยึดคืนหมด
เฮนรี โบลลิงโบรค ลูกชายที่ไปลี้ภัยของกอนต์ก็ยกทัพกลับมาพยายามอ้างดินแดนคืนในปีเดียวกัน และกลายเป็นผู้นำในการเป็นปฏิปักษ์ต่อพระเจ้าริชาร์ดที่เห็นว่าเฮนรีควรจะเป็นผู้นำประเทศ ในที่สุดพระเจ้าริชาร์ดก็ทรงถูกปลดจากการเป็นกษัตริย์และสิ้นพระชนม์ในระหว่างการถูกจำขัง เฮนรี โบลลิงโบรคก็ได้รับการประกาศให้เป็น “สมเด็จพระเจ้าเฮนรีที่ 4 แห่งอังกฤษ” ซึ่งเป็นการข้ามสายการสืบราชบัลลังก์ของไลโอเนลแห่งแอนต์เวิร์ป ดยุกที่ 1 แห่งแคลเรนซ์ พระราชโอรสองค์ที่สองของพระเจ้าเอ็ดเวิร์ดที่ 3 ผู้ควรจะมีสิทธิก่อนโบลลิงโบรค และผู้ต่อมากลายเป็นผู้นำราชวงศ์ยอร์กที่กลายมาเป็นคู่อริ
พระราชโอรสของพระเจ้าเฮนรีที่ 4 ครองราชบัลลังก์ต่อมาจากพระองค์เป็นพระเจ้าเฮนรีที่ 5 และต่อมาพระนัดดาเป็นพระเจ้าเฮนรีที่ 6
ราชวงศ์ยอร์ก

ราชวงศ์ยอร์ก  เป็นสาขาหนึ่งของราชวงศ์แพลนทาเจเน็ท ของอังกฤษ ราชวงศ์ยอร์กเป็นฝ่ายตรงข้ามของราชวงศ์แลงคาสเตอร์ ในสงครามดอกกุหลาบ ซึ่งเป็นสงครามกลางเมืองในการแย่งราชบัลลังก์อังกฤษ ซึ่งมีผลกระทบกระเทือนต่อราชอาณาจักรอังกฤษ และราชอาณาจักรเวลส์ ระหว่างคริสต์ศตวรรษที่ 15 ชื่อของราชวงศ์ตั้งตามชื่อ เอ็ดมันด์แห่งแลงลีย์ พระราชโอรสองค์ที่สี่ในพระเจ้าเอ็ดเวิร์ดที่ 3 ผู้มีตำแหน่งเป็นดยุคแห่งยอร์ก สัญลักษณ์ของราชวงศ์ยอร์กคือดอกกุหลาบขาวแห่งยอร์ก
พระเจ้าเฮนรีที่ 7 ทรงยุติการแย่งราชบัลลังก์ในสงครามดอกกุหลาบ ระหว่างราชวงศ์แลงคาสเตอร์กับราชวงศ์ยอร์กโดยการเสกสมรสกับเอลิซาเบธแห่งยอร์ก พระราชธิดาของพระเจ้าเอ็ดเวิร์ดที่ 4 และตั้งราชวงศ์ใหม่ที่เรียกว่า “ราชวงศ์ทิวดอร์” 
กษัตริย์ราชวงศ์ยอร์ก ของอังกฤษ:
* พระเจ้าเอ็ดเวิร์ดที่ 4 ครองราชย์ ค.ศ. 1461 - ค.ศ. 1470
* พระเจ้าเอ็ดเวิร์ดที่ 5 ครองราชย์ ค.ศ. 1483 - ค.ศ. 1483
* พระเจ้าริชาร์ดที่ 3 ครองราชย์ ค.ศ. 1483 - ค.ศ. 1485
มรดก.
จนถึงการรวมสองราชวงศ์เข้าด้วยกัน บรรดาศักดิ์ "ดยุกแห่งยอร์ก" ได้ตกมาเป็นบรรดาศักดิ์ของพระมหากษัตริย์ที่จะพระราชทานให้แก่พระราชโอรสพระองค์รอง โดยผู้ประเดิมบรรดาศักดิ์นี้คือ ริชาร์ดแห่งชรูว์สบรี (พระโอรสพระองค์รองในพระเจ้าเอ็ดเวิร์ดที่ 4 ซึ่งเป็นหนึ่งในเจ้าชายที่ประทับในหอคอยลอนดอน) โดยไม่เคยมีผู้ครองบรรดาศักดิ์พระองค์ในไหนเลยที่ได้สืบตระกูลบรรดาศักดิ์นี้ให้กับโอรส เพราะส่วนมากสิ้นพระชนม์โดยปราศจากโอรสสืบตระกูล หรืออีกกรณีหนึ่งคือได้เสวยราชย์เป็นพระมหากษัตริย์ บรรดาศักดิ์นี้ในปัจจุบันถือครองโดยเจ้าชายแอนดรูว์ พระราชโอรสพระองค์รองในสมเด็จพระราชินีนาถเอลิซาเบธที่ 2
สัญลักษณ์ของราชวงศ์ยอร์กคือ กุหลาบขาว ซึ่งยังใช้เป็นสัญลักษณ์ของเมืองยอร์กเชอร์ และสัญลักษณ์ของเหล่าจาโคไบต์
โดนต์เซฟอิตออลฟอร์คริสต์มาสเดย์

"โดนต์เซฟอิตออลฟอร์คริสต์มาสเดย์"  คือซิงเกิลที่ 3 และซิงเกิลสุดท้ายของเซลีน ดิออนจากอัลบั้ม"ดีสอาร์สเปเชียลไทม์ส"เผยแพร่เมื่อวันที่ 4 ธันวาคม พ.ศ. 2543 
"โดนต์เซฟอิตออลฟอร์คริสต์มาสเดย์" คือผลงานการประพันธ์ของเซลีน ดิออน ร่วมกับนักประพันธ์คนอื่นๆ อำนวยการสร้างโดย Ric Wake เพลงนี้เป็นซิงเกิลวิทยุหลังอัลบั้มออก 2 ปี 
รูปแบบและรายชื่อเพลง.
ซิงเกิลวิทยุ 2 เพลง (สหรัฐอเมริกา)
เจนตีเล เบลลีนี

เจ็นทิเล เบลลินี (ภาษาอังกฤษ: Gentile Bellini) (ค.ศ. 1429 - ค.ศ. 1507) เป็นจิตรกรสมัยฟื้นฟูศิลปวิทยาของประเทศอิตาลีในคริสต์ศตวรรษที่ 15 มีความเชี่ยวชาญทางการเขียนภาพเหมือน
เจ็นทิเล เบลลินีเกิดราว ค.ศ.1429 ที่ เวนิส, ประเทศอิตาลี และเสียชีวิตเมื่อวันที่ 23 กุมภาพันธ์ ค.ศ. 1507 เจ็นทิเลเป็นบุตรของจัคโคโป เบลลินี (Jacopo Bellini) เจ็นทิเลเป็นชื่อที่ตั้งตามเจ็นทิเล ดา ฟาเบรียโน (Gentile da Fabriano) ผู้เป็นครูของจัคโคโป เจ็นทิเล เบลลินีเป็นช่างเขียนประจำราชสำนักของดยุคแห่งเวนิสตั้งแต่ปี ค.ศ. 1474
งานส่วนใหญ่ของเจ็นทิเลที่ยังเหลืออยู่เป็นงานชิ้นใหญ่ในสิ่งก่อสร้างสาธารณะรวมทั้งภาพเขียนสำหรับ Scuola Grande di San Marco เมื่อคริสต์ทศศตวรรษ 1470 ที่เขียนร่วมกับน้องชายจิโอวานนี เบลลินี สถานศึกษาแห่งเซนต์จอห์นอีแวนเจลลิสจ้างเจ็นทิเลให้เชียนภาพเรื่องราว เจ็นทิเลเขียนภาพเขียนสีน้ำมันบนผ้าใบ ภาพที่สวยที่สุดคือภาพ “ขบวนแห่มหากางเขนที่จัตุรัสซานมาร์โค” (Procession of the True Cross in Piazza San Marco) เขียนเมื่อปี ค.ศ. 1496 ปัจจุบันตั้งแสดงอยู่ที่ Gallerie dell'Accademia ที่เวนิส เจ็นทิเลเขียนภาพชายผู้เห็นปาฏิหาริย์ที่จัตุรัสซึ่งเป็นภาพเขียนที่นำความนิยมมาสู่สถานศึกษาแห่งเซนต์จอห์น
แหล่งข้อมูลอื่น.
 วิกิมีเดียคอมมอนส์มีสื่อเกี่ยวกับ
มหาวิทยาลัยนอร์ทแคโรไลนา แชเปิลฮิลล์

มหาวิทยาลัยนอร์ทแคโรไลนา แชเปิลฮิลล์ (University of North Carolina at Chapel Hill) เป็นมหาวิทยาลัยรัฐในระบบมหาวิทยาลัยนอร์ทแคโรไลนา ตั้งอยู่ที่เมืองแชเปิลฮิลล์ ในรัฐนอร์ทแคโรไลนา สหรัฐอเมริกา รู้จักในชื่อย่อว่า มหาวิทยาลัยนอร์ทแคโรไลนา หรือ ยูเอ็นซี (UNC) 
มหาวิทยาลัยก่อตั้งเมื่อ ค.ศ. 1789 โดยเป็นมหาวิทยาลัยแรกในระบบ มหาวิทยาลัยมีชื่อเสียงในด้านแพทยศาสตร์ เภสัชกรรมศาสตร์ และวิศวกรรมวัสดุ
มหาวิทยาลัยมีชื่อเสียงในด้านกีฬาโดยเฉพาะบาสเกตบอลอยู่ในลีกแอตแลนติกโคสต์ ซึ่งมีผลงานชนะการแข่งขันระดับประเทศใน NCAA เป็นจำนวน 5 ครั้ง ในปี 1957, 1982, 1993, 2005 และ 2009 ทีมกีฬามหาวิทยาลัยมีชื่อเล่นว่า ทาร์ฮีลส์ (Tar Heels)
มหาวิทยาลัยเมมฟิส

มหาวิทยาลัยเมมฟิส  เป็นมหาวิทยาลัยรัฐในสหรัฐอเมริกาตั้งอยู่ที่เมืองเมมฟิส รัฐเทนเนสซี มหาวิทยาลัยก่อตั้งในชื่อ "โรงเรียนเวสต์เทนเนสซีสเตตนอร์มอล" (West Tennessee State Normal School) ในปี ค.ศ. 1912
มหาวิทยาลัยมีคณาจารย์ประมาณ 900 คน และนักศึกษาประมาณ 20,000 คน
ทีมกีฬามหาวิทยาลัยมีชื่อเล่นว่า ไทเกอรส์ (Tigers) โดยทีมบาสเกตบอลเข้าร่วมแข่งขันในการแข่งขันระดับประเทศใน NCAA ได้รองชนะเลิศ 1 ครั้งในปี ค.ศ. 1973 และได้เข้ารอบไฟนอลโฟร์ 3 ครั้งในปี 1973, 1985, 2008
มหาวิทยาลัยแคนซัส

มหาวิทยาลัยแคนซัส (มักย่อว่า เคยู (KU) หรือ แคนซัส) เป็นมหาวิทยาลัยในสหรัฐอเมริกา ตั้งอยู่ที่เมืองลอว์เรนซ์ ในรัฐแคนซัส มหาวิทยาลัยก่อตั้งในปี ค.ศ. 1865 มหาวิทยาลัยมีคณาจารย์และนักวิจัยประมาณ 5,500 คน และนักศึกษาประมาณ 27,000 คน
นอกจากวิทยาเขตหลักในเมืองลอว์เรนซ์แล้ว มหาวิทยาลัยมีศูนย์การแพทย์ (KU Medical Center) ซึ่งเป็นที่ตั้งของโรงพยาบาล (University of Kansas Hospital) ตั้งอยู่ที่เมืองแคนซัสซิตี นอกจากนี้มหาวิทยาลัยแคนซัสเป็นมหาวิทยาลัยแห่งแรกในสหรัฐอเมริกาที่ริเริ่มจัดให้มีการเรียนการสอนวิชาสังคมวิทยา (Sociology) เมื่อปี 1890 
ทีมกีฬามหาวิทยาลัยมีชื่อว่า เจย์ฮอกส์ (Jayhawks) โดยมีสัญลักษณ์เป็นนกผสมระหว่างบลูเจย์และเหยี่ยวสแปร์โรว์ (สแปร์โรว์ฮอว์ก) ทีมบาสเกตบอลของมหาวิทยาลัยมีผลงานชนะการแข่งขันระดับประเทศใน NCAA เป็นจำนวน 3 ครั้ง ในปี 1952, 1988, 2008 และรองชนะเลิศ 6 ครั้งในปี 1940, 1953, 1957, 1991, 2003, 2012
อลิษา ขจรไชยกุล

อลิษา ขจรไชยกุล นักแสดงหญิงชาวไทย ลูกครึ่งไทย-สหรัฐอเมริกา
อลิษา เกิดที่อำเภอศรีราชา จังหวัดชลบุรี จบการศึกษาจากโรงเรียนเซนต์ปอลคอนแวนต์ เข้าสู่วงการจากการประกวดนางงามในระดับท้องถิ่น เคยเป็นตัวแทนประเทศไทยไปประกวดมิสเวิลด์ 1982 ที่ลอนดอน อังกฤษ ไม่ผ่านเข้ารอบ ก่อนจะเข้ามาประกวดนางสาวไทยในปี พ.ศ. 2527 เข้ารอบ 15 คนสุดท้าย และเริ่มมีผลงานแสดงละครโทรทัศน์เรื่องแรกคือ เบญจรงค์ห้าสี ทาง ช่อง 3 และแสดงภาพยนตร์
อลิษา เคยมีผลงานร้องเพลงชุดหนึ่ง ชื่อชุด "คืนรักฝากลม" ระยะหลัง ประมาณ พ.ศ. 2544 ออกจากวงการไป เพราะมีปัญหาสุขภาพ ในปี พ.ศ. 2546 ได้แสดงภาพยนตร์เรื่อง "องคุลีมาล" รับบท มันตานี มารดาขององคุลีมาล ได้รับรางวัลนักแสดงประกอบหญิงยอดเยี่ยม รางวัลภาพยนตร์แห่งชาติ สุพรรณหงส์ ครั้งที่ 13 ประจำปี พ.ศ. 2546
ปัจจุบันเปิดร้านอาหารชื่อ แหม่ม ลิษา ที่อาคาร C1 เมืองทองธานี
ชีวิตส่วนตัว.
เธอเริ่มล้มป่วยเนื่องจากการกินยาลดความอ้วน โดยเจ้าตัวเล่าว่า ช่วงที่เจอวิกฤติหนักจนต้องหายไปจากวงการตอนนั้นเพราะป่วย เนื่องจากผู้จัดไม่ชอบคนอ้วน ดังนั้นช่วงตั้งแต่เข้าวงการมาตนอยู่กับยาลดความอ้วนมาตลอด ซึ่งดาราหลายคนกินกันเยอะ 
เมื่อมาถึงจุดหนึ่งแล้วร่างกายไม่ตอบสนองทำให้น็อก โดยตนเคยกินมากสุดปีหนึ่ง 365 วัน ไม่มีวันหยุดเลย ซึ่งมันมาส่งผลกับตนตอนอายุ 35 พอจะขึ้นเลขสี่ทุกอย่างมันตีกลับมาหมดเหมือนเป็นโยโย่เอฟเฟกต์ ตนกลายเป็นคนที่ดื้อยา บวกกับเจอโรครูมาตอยด์ ต้องกินยาวันละ 16 เม็ด แล้วเป็นยาพาราแบบพิเศษ ออกฤทธิ์แรงมาก ยาจะกัดกระเพาะต้องกินข้าวจานใหญ่ ๆ พูน ๆ มันก็เป็นอีกเหตุผลที่ทำให้อ้วนด้วย สุดท้ายมาเจอโรคความดันสูงเข้าไปอีก ตอนนั้นตนเฟลมากจนกลายเป็นคนจิตตก 
จากนั้นตนก็เป็นโรคซึมเศร้า ซึ่งตนเป็นอย่างนั้นหลายปีโดยไม่ยอมไปหา ประจวบกับเจอวิกฤตการณ์การเงินในเอเชีย พ.ศ. 2540 ตนจึงต้องแบกรับภาระหนี้สินจำนวนมหาศาล ทำให้ตนเครียดจัดถึงขั้นคิดสั้นฆ่าตัวตายเลยทีเดียว
สำหรับตอนนี้ แหม่ม อลิษา ก็ผันตัวเองเป็นแม่ค้าขายอาหารตามสั่ง ที่ อาคาร C1 เมืองทองธานี ซึ่งเจ้าตัวกล่าวว่า รู้สึกสนุกและมีความสุข เพราะตนชอบทำกับข้าวอยู่แล้ว ตอนแรกก็ยังขายแค่ข้าวไข่เจียว แล้วก็ค่อยเป็นอาหารตามสั่ง ซึ่งตนก็ต้องตื่นตี 4 ทุกวันมาเตรียมของทุกอย่างเอง ส่วนหนี้สินก็ชำระไปได้บางส่วนแล้ว
ผลงาน.
ผลงานเพลง.
"ชุด คืนรักฝากลม (ปี พ.ศ. 2530)
อลิษา ขจรไชยกุล (แหม่ม) " ชุด คืนรักฝากลม โปรดิวเซอร์ : ว. วัชญาน์ คำร้อง - ทำนอง : ว.วัชญาน์ , นิศารัตน์ ศรีสุรินทร์ ห้องบันทึกเสียง : แจม มิกซ์ดาวน์ : อุกฤษฏ์ พลางกูร , สนอง โสตถิลักษณ์ เรียบเรียงเสียงประสาน : ปราจีน ทรงเผ่า ,วิรัช อยู่ถาวร ,ศาสสัณฑ์ บุญญาสัย ปกแผ่นเสียงโดย : “นิตยสารแพรวสุดสัปดาห์"